ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 31ης Δεκεμβρίου 2010 σχετικά με την καταβολή κεφαλαίου, τη μεταβίβαση συναλλαγματικών διαθεσίμων και τις εισφορές στα αποθεματικά και στους εξομοιωμένους προς αυτά λογαριασμούς της Ευρωπαϊκής Κεντρικής Τράπεζας από την Eesti Pank (ΕΚΤ/2010/34) (2011/23/ΕΕ) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως τα άρθρα 30.1, 30.3, 48.1 και 48.2, Εκτιμώντας τα ακόλουθα: (1) Κατά τα οριζόμενα στο άρθρο 1 της απόφασης 2010/416/ΕΕ του Συμβουλίου, της 13ης Ιουλίου 2010, σύμφωνα με το άρθρο 140 παράγραφος 2 της συνθήκης σχετικά με την υιοθέτηση του ευρώ από την Εσθονία την 1η Ιανουαρίου 2011 (1), η Εσθονία πληροί τις αναγκαίες προϋποθέσεις για την υιοθέτηση του ευρώ και η παρέκκλιση που της έχει χορηγηθεί βάσει του άρθρου 4 της πράξης προσχώρησης του 2003 (2) καταργείται με ισχύ από την 1η Ιανουαρίου 2011. (2) Το άρθρο 48.1 του καταστατικού του ΕΣΚΤ ορίζει ότι η εθνική κεντρική τράπεζα (ΕθνΚΤ) κράτους μέλους του οποίου καταργήθηκε η παρέκκλιση οφείλει να καταβάλει το μερίδιό της στο εγγεγραμμένο κεφάλαιο της Ευρωπαϊκής Κεντρικής Τράπεζας (ΕΚΤ) στην ίδια έκταση όπως και οι ΕθνΚΤ των άλλων κρατών μελών με νόμισμα το ευρώ. Η στάθμιση της Eesti Pank στην κλείδα κατανομής για την εγγραφή στο κεφάλαιο της ΕΚΤ είναι 0,1790 %, σύμφωνα με το άρθρο 2 της απόφασης ΕΚΤ/2008/23, της 12ης Δεκεμβρίου 2008, σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (3). Η Eesti Pank έχει ήδη καταβάλει τμήμα του μεριδίου της στο εγγεγραμμένο κεφάλαιο της ΕΚΤ, σύμφωνα με το άρθρο 1 της απόφασης ΕΚΤ/2010/28, της 13ης Δεκεμβρίου 2010, σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες εκτός ζώνης ευρώ (4). (3) Σύμφωνα με το άρθρο 1 της απόφασης ΕΚΤ/2010/26, της 13ης Δεκεμβρίου 2010, σχετικά με την αύξηση του κεφαλαίου της Ευρωπαϊκής Κεντρικής Τράπεζας (5), το κεφάλαιο της ΕΚΤ αυξάνεται κατά 5 δισεκατ. ευρώ, ήτοι από 5 760 652 402,58 ευρώ σε 10 760 652 402,58, με ισχύ από την 29η Δεκεμβρίου 2010. Σύμφωνα με το άρθρο 1 της απόφασης ΕΚΤ/2010/27, της 13ης Δεκεμβρίου 2010, σχετικά με την καταβολή της αύξησης του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες των κρατών μελών με νόμισμα το ευρώ (6) το αυξημένο κεφάλαιο πρέπει να καταβληθεί σε τρεις ισόποσες ετήσιες δόσεις. (4) Συνεπώς, η Eesti Pank θα πρέπει να καταβάλει το υπόλοιπο του μεριδίου της στο εγγεγραμμένο κεφάλαιο της ΕΚΤ, το οποίο ανέρχεται σε 18 539 259,01 ευρώ, ως ακολούθως: στις 3 Ιανουαρίου 2011 ποσό 9 589 259,01 ευρώ, το οποίο ορίζεται ως το γινόμενο του εγγεγραμμένου στις 28 Δεκεμβρίου 2010 κεφαλαίου της ΕΚΤ (5 760 652 402,58 ευρώ) επί τη στάθμιση της Eesti Pank στην κλείδα κατανομής (0,1790 %), μείον το τμήμα του μεριδίου της στο εγγεγραμμένο κεφάλαιο της ΕΚΤ το οποίο έχει ήδη καταβληθεί σύμφωνα με την απόφαση ΕΚΤ/2010/27, καθώς και ένα επιπλέον ποσό 8 950 000,00 ευρώ, το οποίο ορίζεται ως το γινόμενο του ποσού κατά το οποίο αυξάνεται το εγγεγραμμένο κεφαλαίο της ΕΚΤ (5 000 000 000 ευρώ) επί τη στάθμιση της Eesti Pank στην κλείδα κατανομής. Το τελευταίο ποσό θα πρέπει να καταβληθεί από την Eesti Pank σε τρεις ισόποσες δόσεις. Η πρώτη δόση θα πρέπει να καταβληθεί μαζί με το ποσό των 9 589 259,01 ευρώ, και οι άλλες δύο δόσεις, ύψους 2 983 333,33 ευρώ η καθεμία, θα πρέπει να καταβληθούν το 2011 και το 2012, δύο εργάσιμες ημέρες πριν από την τελευταία ημέρα λειτουργίας του TARGET2. (5) Το άρθρο 48.1 του καταστατικού του ΕΣΚΤ, σε συνδυασμό με το άρθρο 30.1, ορίζει ότι η ΕθνΚΤ κράτους μέλους του οποίου καταργήθηκε η παρέκκλιση οφείλει επίσης να μεταβιβάσει συναλλαγματικά διαθέσιμα στην ΕΚΤ. Σύμφωνα με το άρθρο 48.1 του καταστατικού του ΕΣΚΤ, το μεταβιβαστέο ποσό ορίζεται ως το γινόμενο της αξίας σε ευρώ, υπολογιζόμενης σε τρέχουσες τιμές, των συναλλαγματικών διαθεσίμων που έχουν ήδη μεταβιβαστεί στην ΕΚΤ σύμφωνα με το άρθρο 30.1 του καταστατικού του ΕΣΚΤ επί τον λόγο του αριθμού μεριδίων για τα οποία έχει εγγραφεί η οικεία ΕθνΚΤ προς τον αριθμό μεριδίων τα οποία έχουν ήδη καταβάλει οι ΕθνΚΤ των άλλων κρατών μελών με νόμισμα το ευρώ. Κατά τον προσδιορισμό των «συναλλαγματικών διαθεσίμων που έχουν ήδη μεταβιβαστεί στην ΕΚΤ, σύμφωνα με το άρθρο 30.1» θα πρέπει να λαμβάνονται δεόντως υπόψη προηγούμενες προσαρμογές της κλείδας κατανομής (7), σύμφωνα με το άρθρο 29.3 του καταστατικού του ΕΣΚΤ και διευρύνσεις της κλείδας κατανομής σύμφωνα με το άρθρο 48.3 του καταστατικού του ΕΣΚΤ (8). Λαμβανομένων υπόψη των ανωτέρω, σύμφωνα με την απόφαση ΕΚΤ/2008/27, της 12ης Δεκεμβρίου 2008, σχετικά με τη θέσπιση των αναγκαίων μέτρων για την εισφορά στη συσσωρευμένη αξία ιδίων κεφαλαίων της Ευρωπαϊκής Κεντρικής Τράπεζας και για την αναπροσαρμογή των ισοδύναμων προς τα μεταβιβασθέντα συναλλαγματικά διαθέσιμα απαιτήσεων των εθνικών κεντρικών τραπεζών (9), το ισόποσο σε ευρώ των συναλλαγματικών διαθεσίμων που έχουν ήδη μεταβιβασθεί στην ΕΚΤ σύμφωνα με το άρθρο 30.1 του καταστατικού του ΕΣΚΤ ανέρχεται σε 145 853 596,60 ευρώ. (6) Τα μεταβιβαστέα από την Eesti Pank συναλλαγματικά διαθέσιμα θα πρέπει να είναι εκφρασμένα σε ιαπωνικά γιεν και χρυσό. (7) Το άρθρο 30.3 του καταστατικού του ΕΣΚΤ ορίζει ότι η ΕΚΤ οφείλει να πιστώσει κάθε ΕθνΚΤ κράτους μέλους με νόμισμα το ευρώ με απαίτηση ισοδύναμη προς τα συναλλαγματικά διαθέσιμα που η εν λόγω ΕθνΚΤ έχει μεταβιβάσει στην ΕΚΤ. Οι διατάξεις σχετικά με το νόμισμα έκφρασης και την απόδοση των απαιτήσεων που έχουν ήδη πιστωθεί στις ΕθνΚΤ των κρατών μελών με νόμισμα το ευρώ (10) θα πρέπει να εφαρμοστούν και ως προς το νόμισμα έκφρασης και την απόδοση της απαίτησης της Eesti Pank. (8) Το άρθρο 48.2 του καταστατικού του ΕΣΚΤ ορίζει ότι η ΕθνΚΤ κράτους μέλους του οποίου καταργήθηκε η παρέκκλιση οφείλει να εισφέρει στα αποθεματικά της ΕΚΤ και στους εξομοιωμένους προς αυτά λογαριασμούς, καθώς και στο ποσό που απομένει να πιστωθεί στα αποθεματικά και λογαριασμούς σύμφωνα με το υπόλοιπο του λογαριασμού κερδών και ζημιών της 31ης Δεκεμβρίου του έτους που προηγείται της κατάργησης της παρέκκλισης. Το ποσό της εν λόγω εισφοράς καθορίζεται σύμφωνα με το άρθρο 48.2 του καταστατικού του ΕΣΚΤ. (9) Κατ’ αναλογική εφαρμογή του άρθρου 3.5 του εσωτερικού κανονισμού της Ευρωπαϊκής Κεντρικής Τράπεζας (11), ο διοικητής της Eesti Pank είχε την ευκαιρία να υποβάλει παρατηρήσεις σε σχέση με την παρούσα απόφαση πριν από την έκδοσή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ορισμοί Για τους σκοπούς της παρούσας απόφασης νοούνται ως: α) «συναλλαγματικά διαθέσιμα»: χρυσός ή μετρητά β) «χρυσός»: ουγκιές καθαρού χρυσού σε μορφή ράβδων που πληρούν τις προδιαγραφές καλής παράδοσης, όπως ειδικότερα ορίζονται από την London Bullion Market Association γ) «μετρητά»: το νόμιμο νόμισμα της Ιαπωνίας (ιαπωνικό γιεν). Άρθρο 2 Ύψος και μορφή καταβεβλημένου κεφαλαίου 1. Η Eesti Pank καταβάλλει το υπόλοιπο του μεριδίου της στο εγγεγραμμένο κεφάλαιο της ΕΚΤ, το οποίο αντιστοιχεί σε ποσό ύψους 18 539 259,01 ευρώ. 2. H Eesti Pank καταβάλλει στην ΕΚΤ, στις 3 Ιανουαρίου 2011, την πρώτη δόση ύψους 12 572 592,35 ευρώ, με χωριστή μεταφορά του ποσού μέσω του Διευρωπαϊκού Αυτοματοποιημένου Συστήματος Ταχείας Μεταφοράς Κεφαλαίων και Διακανονισμού σε Συνεχή Χρόνο (TARGET2). Η Eesti Pank καταβάλλει δύο επιπλέον δόσεις ύψους 2 983 333,33 ευρώ η καθεμία το 2011 και το 2012, δύο εργάσιμες ημέρες πριν από την τελευταία ημέρα λειτουργίας του TARGET2. 3. Στις 3 Ιανουαρίου 2011 η Eesti Pank καταβάλλει στην ΕΚΤ, με χωριστή μεταφορά μέσω του TARGET2, το ποσό των τόκων που έχουν προκύψει την 1η και τη 2α Ιανουαρίου 2011 επί του ποσού που οφείλει στην ΕΚΤ βάσει της πρώτης πρότασης της παραγράφου 2. Οι εν λόγω τόκοι υπολογίζονται σε ημερήσια βάση, με τη μέθοδο υπολογισμού του πραγματικού αριθμού των ημερολογιακών ημερών και του έτους των 360 ημερών, βάσει επιτοκίου που ισούται με το οριακό επιτόκιο το οποίο εφαρμόζει το Ευρωσύστημα στην πιο πρόσφατη πράξη κύριας αναχρηματοδότησής του. Άρθρο 3 Μεταβίβαση συναλλαγματικών διαθεσίμων 1. Με ισχύ από την 1η Ιανουαρίου 2011, και σύμφωνα με το παρόν άρθρο και τις ρυθμίσεις που θεσπίζονται δυνάμει αυτού, η Eesti Pank μεταβιβάζει στην ΕΚΤ ποσό συναλλαγματικών διαθεσίμων εκφρασμένο σε ιαπωνικά γιεν και χρυσό, ύψους 145 853 596,60 ευρώ, κατά τα ακόλουθα: Ισόποσο σε ευρώ μετρητών εκφρασμένων σε ιαπωνικά γιεν Ισόποσο χρυσού σε ευρώ Ισόποσο συνολικής αξίας σε ευρώ 123 975 557,11 21 878 039,49 145 853 596,60 2. Το ισόποσο σε ευρώ των συναλλαγματικών διαθεσίμων που μεταβιβάζονται από την Eesti Pank κατά τους όρους της παραγράφου 1 υπολογίζονται βάσει των συναλλαγματικών ισοτιμιών του ευρώ έναντι του ιαπωνικού γιεν, όπως αυτές διαμορφώνονται στο πλαίσιο της 24ωρης έγγραφης διαδικασίας διαβούλευσης της 31ης Δεκεμβρίου 2010 μεταξύ του Ευρωσυστήματος και της Eesti Pank και, στην περίπτωση του χρυσού, βάσει της τιμής σε δολάρια ΗΠΑ της ουγκιάς καθαρού χρυσού, όπως αυτή διαμορφώνεται κατά τη συνεδρίαση της 31ης Δεκεμβρίου 2010 για τον καθορισμό της τιμής fixing του χρυσού στο Λονδίνο στις 10.30 π.μ., ώρα Λονδίνου. 3. Η ΕΚΤ επιβεβαιώνει το ταχύτερο δυνατό στην Eesti Pank το ποσό που υπολογίζεται σύμφωνα με την παράγραφο 2. 4. Η Eesti Pank μεταβιβάζει στην ΕΚΤ ιαπωνικά γιεν σε μετρητά. 5. Η μεταβίβαση μετρητών πραγματοποιείται σε λογαριασμούς που καθορίζει η ΕΚΤ. Η ημερομηνία διακανονισμού όσον αφορά τα μετρητά που μεταβιβάζονται στην ΕΚΤ είναι η 4η Ιανουαρίου 2011. Η Eesti Pank παρέχει οδηγίες για τη διενέργεια της ως άνω μεταβίβασης στην ΕΚΤ. 6. Η αξία του χρυσού που η Eesti Pank μεταβιβάζει στην ΕΚΤ σύμφωνα με την παράγραφο 1 θα πρέπει να προσεγγίζει όσο το δυνατόν περισσότερο, και πάντως να μην υπερβαίνει, τα 21 878 039,49 ευρώ. 7. Η Eesti Pank μεταβιβάζει τον χρυσό της παραγράφου 1 σε μη επενδεδυμένη μορφή σε λογαριασμούς και τόπο που καθορίζει η ΕΚΤ. Η ημερομηνία διακανονισμού όσον αφορά τον χρυσό που μεταβιβάζεται στην ΕΚΤ είναι η 6η Ιανουαρίου 2011. Η Eesti Pank παρέχει οδηγίες για τη διενέργεια της ως άνω μεταβίβασης στην ΕΚΤ. 8. Εάν η Eesti Pank μεταβιβάσει στην ΕΚΤ χρυσό, η αξία του οποίου υπολείπεται του ποσού που ορίζεται στην παράγραφο 1, μεταβιβάζει στις 6 Ιανουαρίου 2011 σε λογαριασμό της ΕΚΤ που η ίδια η ΕΚΤ καθορίζει, ποσό μετρητών σε ιαπωνικά γιεν, το οποίο αντιστοιχεί στη διαφορά. Το ποσό αυτό των μετρητών σε ιαπωνικών γιεν δεν αποτελεί μέρος των εκφρασμένων σε ιαπωνικά γιεν συναλλαγματικών διαθεσίμων τα οποία μεταβιβάζει η Eesti Pank στην ΕΚΤ σύμφωνα με την αριστερή στήλη του πίνακα που περιλαμβάνεται στην παράγραφο 1. 9. Ο διακανονισμός τυχόν διαφοράς μεταξύ του ισόποσου της συνολικής αξίας σε ευρώ που αναφέρεται στην παράγραφο 1 και του ποσού που αναφέρεται στο άρθρο 4 παράγραφος 1 διενεργείται σύμφωνα με τους όρους της συμφωνίας της 31ης Δεκεμβρίου 2010 μεταξύ της Eesti Pank και της Ευρωπαϊκής Κεντρικής Τράπεζας σχετικά με την απαίτηση με την οποία πιστώνεται η Eesti Pank από την Ευρωπαϊκή Κεντρική Τράπεζα δυνάμει του άρθρου 30.3 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (12). Άρθρο 4 Νόμισμα έκφρασης, απόδοση και διάρκεια των απαιτήσεων που ισοδυναμούν προς τις εισφορές συναλλαγματικών διαθεσίμων 1. Με ισχύ από την 1η Ιανουαρίου 2011 και με την επιφύλαξη των ειδικότερων διατάξεων του άρθρου 3 όσον αφορά τις ημερομηνίες διακανονισμού των μεταβιβάσεων συναλλαγματικών διαθεσίμων, η ΕΚΤ πιστώνει την Eesti Pank με απαίτηση εκφρασμένη σε ευρώ, η οποία ισοδυναμεί προς το ισόποσο σε ευρώ της συνολικής αξίας της εισφοράς συναλλαγματικών διαθεσίμων της Eesti Pank. Η εν λόγω απαίτηση ανέρχεται σε 103 115 678,01 ευρώ. 2. Η απαίτηση με την οποία η ΕΚΤ πιστώνει την Eesti Pank τοκίζεται από την ημερομηνία διακανονισμού και εφεξής. Ο υπολογισμός των τόκων πραγματοποιείται σε ημερήσια βάση, με τη μέθοδο υπολογισμού του πραγματικού αριθμού των ημερολογιακών ημερών και του έτους των 360 ημερών, βάσει επιτοκίου που ισούται με το 85 % του οριακού επιτοκίου το οποίο εφαρμόζει το Ευρωσύστημα στην πιο πρόσφατη πράξη κύριας αναχρηματοδότησής του. 3. Η απαίτηση τοκίζεται στο τέλος κάθε οικονομικού έτους. Η ΕΚΤ ενημερώνει την Eesti Pank σε τριμηνιαία βάση για το συνολικό ποσό. 4. Η απαίτηση δεν μπορεί να εξαγοραστεί. Άρθρο 5 Εισφορές στα αποθεματικά και στους εξομοιωμένους προς αυτά λογαριασμούς της ΕΚΤ 1. Με ισχύ από την 1η Ιανουαρίου 2011 και σύμφωνα με τις παραγράφους 5 και 6 του άρθρου 3, η Eesti Pank εισφέρει στα αποθεματικά της ΕΚΤ, στους εξομοιωμένους προς αυτά λογαριασμούς και στο ποσό που απομένει να πιστωθεί στα αποθεματικά και στους λογαριασμούς σύμφωνα με το υπόλοιπο του λογαριασμού κερδών και ζημιών της 31ης Δεκεμβρίου 2010. 2. Τα ποσά που εισφέρει η Eesti Pank καθορίζονται σύμφωνα με το άρθρο 48.2 του καταστατικού του ΕΣΚΤ. Οι αναφορές του άρθρου 48.2 στον «[αριθμό] μεριδίων για τα οποία έχει εγγραφεί η εν λόγω εθνική κεντρική τράπεζα» και στον «αριθμό μεριδίων τα οποία έχουν ήδη καταβάλει οι άλλες κεντρικές τράπεζες» παραπέμπουν στις σταθμίσεις που αποδίδονται στην Eesti Pank και στις ΕθνΚΤ των άλλων κρατών μελών με νόμισμα το ευρώ, αντίστοιχα, στην κλείδα κατανομής για την εγγραφή στο κεφάλαιο της ΕΚΤ, σύμφωνα με την απόφαση ΕΚΤ/2008/23. 3. Για τους σκοπούς της παραγράφου 1 τα «αποθεματικά της ΕΚΤ» και οι «εξομοιωμένοι προς αυτά λογαριασμοί» περιλαμβάνουν το γενικό αποθεματικό της ΕΚΤ, τα υπόλοιπα των λογαριασμών αναπροσαρμογής και τις προβλέψεις για συναλλαγματικό κίνδυνο, κίνδυνο επιτοκίου, πιστωτικό κίνδυνο και κίνδυνο συνδεόμενο με μεταβολές στις τιμές της αγοράς και την τιμή του χρυσού. 4. Το αργότερο την πρώτη εργάσιμη ημέρα μετά την έγκριση από το διοικητικό συμβούλιο των ετήσιων λογαριασμών της ΕΚΤ για το έτος 2010, η ΕΚΤ υπολογίζει και επιβεβαιώνει στην Eesti Pank το ποσό που η τελευταία πρέπει να εισφέρει βάσει της παραγράφου 1. 5. Τη δεύτερη εργάσιμη ημέρα μετά την έγκριση από το διοικητικό συμβούλιο των ετήσιων λογαριασμών της ΕΚΤ για το έτος 2010, η Eesti Pank καταβάλλει στην ΕΚΤ μέσω του TARGET2: α) το ποσό που οφείλει στην ΕΚΤ σύμφωνα με την παράγραφο 4 και β) τους δεδουλευμένους τόκους της περιόδου από την 1η Ιανουαρίου 2011 έως την ημερομηνία καταβολής επί του ποσού που οφείλει στην ΕΚΤ σύμφωνα με την παράγραφο 4. 6. Οι τόκοι που τυχόν προκύπτουν βάσει της παραγράφου 5 στοιχείο β) υπολογίζονται σε ημερήσια βάση, με τη μέθοδο υπολογισμού του πραγματικού αριθμού των ημερολογιακών ημερών και του έτους των 360 ημερών, βάσει επιτοκίου που ισούται με το οριακό επιτόκιο το οποίο εφαρμόζει το Ευρωσύστημα στην πιο πρόσφατη πράξη κύριας αναχρηματοδότησής του. Άρθρο 6 Αρμοδιότητες 1. Στον βαθμό που είναι αναγκαίο, η εκτελεστική επιτροπή της ΕΚΤ απευθύνει στην Eesti Pank οδηγίες προς περαιτέρω εξειδίκευση και εφαρμογή οποιασδήποτε διάταξης της παρούσας απόφασης και προς εξασφάλιση των κατάλληλων μέσων για την αντιμετώπιση προβλημάτων που τυχόν ανακύπτουν. 2. Κάθε οδηγία που η εκτελεστική επιτροπή εκδίδει βάσει της παραγράφου 1 γνωστοποιείται εγκαίρως στο διοικητικό συμβούλιο, η δε εκτελεστική επιτροπή συμμορφώνεται με κάθε σχετική απόφαση του διοικητικού συμβουλίου. Άρθρο 7 Τελική διάταξη Η παρούσα απόφαση αρχίζει να ισχύει την 1η Ιανουαρίου 2011. Φρανκφούρτη, 31 Δεκεμβρίου 2010.

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 24ης Απριλίου 2012 σχετικά με τη σύναψη από την Ευρωπαϊκή Ένωση του τροποποιημένου καταστατικού και του εσωτερικού κανονισμού της Διεθνούς Ομάδας Μελετών για το Ελαστικό (2012/283/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφοι 3 και 4, σε συνδυασμό με το άρθρο 218 παράγραφος 6 στοιχείο α) σημείο v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Ύστερα από διάφορους γύρους συνομιλιών, στις 14 Ιουλίου 2011, οι επικεφαλής των αντιπροσωπειών της Διεθνούς Ομάδας Μελετών για το Ελαστικό («Ομάδα») συμφώνησαν στο κείμενο των τροποποιήσεων για το καταστατικό και τον εσωτερικό κανονισμό της Ομάδας. (2) Η Ένωση αποτελεί μέλος της Ομάδας. (3) Τα κράτη μέλη της Ένωσης εκείνα που ήταν μέλη της Ομάδας έχουν υποβάλει επίσημες αιτήσεις αποχώρησης και έχουν αποχωρήσει από την Ομάδα από την 1η Ιουλίου 2011. (4) Η έγκριση του τροποποιημένου καταστατικού και του εσωτερικού κανονισμού της Ομάδας είναι απαραίτητη για να επικυρωθεί η νέα έδρα της Ομάδας και για να προβλεφθούν σαφείς διατάξεις σχετικά με το καθεστώς της Ένωσης εντός της Ομάδας, καθώς και για να ευθυγραμμιστούν αντιστοίχως η οργανωτική της δομή, οι συνεισφορές στον προϋπολογισμό και οι διαδικασίες λήψης αποφάσεων. (5) Η υπογραφή, εξ ονόματος της Ένωσης, του τροποποιημένου καταστατικού και του εσωτερικού κανονισμού της Ομάδας έχει επιτραπεί με την απόφαση 2011/664/ΕΕ του Συμβουλίου (1), η οποία επίσης προβλέπει για την προσωρινή εφαρμογή, μέχρι να ολοκληρωθούν οι διαδικασίες σύναψής τους. (6) Το τροποποιημένο καταστατικό και ο εσωτερικός κανονισμός της Ομάδας θα πρέπει να εγκριθούν, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το καταστατικό και ο εσωτερικός κανονισμός της Διεθνούς Ομάδας Μελετών για το Ελαστικό («Ομάδα») εγκρίνονται εξ ονόματος της Ένωσης. Τα κείμενα του τροποποιημένου καταστατικού και του εσωτερικού κανονισμού έχουν δημοσιευθεί στην Επίσημη Εφημερίδα της Ευρωπαϊκής Ένωσης (2). Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να επιβεβαιώσει(-ουν) εγγράφως στον γενικό γραμματέα της Ομάδας τη σύμφωνη γνώμη της Ένωσης να δεσμεύεται από το τροποποιημένο καταστατικό και τον εσωτερικό κανονισμό. Άρθρο 3 Η Ένωση εκπροσωπείται στις συνεδριάσεις των επικεφαλής των αντιπροσωπειών της Ομάδας από εκπροσώπους της Επιτροπής, όπως προβλέπει το άρθρο ΙΧ του τροποποιημένου καταστατικού. Τα κράτη μέλη μπορούν να συμμετέχουν ως μέρος της αντιπροσωπείας της Ένωσης στις συνεδριάσεις των επικεφαλής των αντιπροσωπειών. Άρθρο 4 Η παρούσα απόφαση αρχίζει να ισχύει την ημέρα της έκδοσής της. Λουξεμβούργο, 24 Απριλίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Διεθείς οργανισμοί

Χημική βιομηχανία


ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Δεκεμβρίου 2011 για την περάτωση της διαδικασίας αντιντάμπινγκ όσον αφορά τις εισαγωγές ορισμένων τύπων τερεφθαλικού πολυαιθυλενίου καταγωγής Ομάν και Σαουδικής Αραβίας (2011/835/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9, Κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ (1) Στις 3 Ιανουαρίου 2011 η Ευρωπαϊκή Επιτροπή (στο εξής «η Επιτροπή») έλαβε καταγγελία σχετικά με το υποτιθέμενο ντάμπινγκ ορισμένων τύπων τερεφθαλικού πολυαιθυλενίου («PET») καταγωγής Ομάν και Σαουδικής Αραβίας (στο εξής «οι ενδιαφερόμενες χώρες») που προκαλούσαν ζημία στον αντίστοιχο κλάδο παραγωγής της Ένωσης. (2) Η καταγγελία υποβλήθηκε σύμφωνα με το άρθρο 5 του βασικού κανονισμού από την επιτροπή των ευρωπαίων κατασκευαστών τερεφθαλικού πολυαιθυλενίου [Committee of Polyethylene Terephthalate (PET) Manufacturers in Europe] (CPME) (στο εξής «ο καταγγέλλων») για λογαριασμό των παραγωγών που αντιπροσωπεύουν το μεγαλύτερο μέρος, στη συγκεκριμένη περίπτωση πάνω από το 50 %, της συνολικής παραγωγής ορισμένων τύπων PET της Ένωσης. (3) Η καταγγελία περιείχε εκ πρώτης όψεως αποδεικτικά στοιχεία ως προς την ύπαρξη ντάμπινγκ και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας αντιντάμπινγκ. (4) Η Επιτροπή, κατόπιν διαβούλευσης με τη συμβουλευτική επιτροπή, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2) κίνησε στις 16 Φεβρουαρίου 2011 διαδικασία αντιντάμπινγκ όσον αφορά τις εισαγωγές στην Ευρωπαϊκή Ένωση ορισμένων τύπων PET καταγωγής Ομάν και Σαουδικής Αραβίας. (5) Την ίδια ημέρα η Επιτροπή κίνησε διαδικασία αντιντάμπινγκ σχετικά με τις εισαγωγές στην Ένωση ορισμένων τύπων PET καταγωγής των ενδιαφερόμενων χωρών (3). (6) Η Επιτροπή απέστειλε ερωτηματολόγια στον ενωσιακό κλάδο παραγωγής, στους εξαγωγείς/παραγωγούς στις ενδιαφερόμενες χώρες, στους εισαγωγείς, σε τυχόν οργανώσεις που είναι γνωστό ότι ενδιαφέρονται, καθώς και στις αρχές των ενδιαφερόμενων χωρών. Οι ενδιαφερόμενοι είχαν την ευκαιρία να υποβάλουν γραπτώς τις απόψεις τους και να ζητήσουν ακρόαση εντός της προθεσμίας που οριζόταν στην ανακοίνωση για την έναρξη διαδικασίας. (7) Η δυνατότητα ακρόασης παραχωρήθηκε σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. Β. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (8) Με επιστολή της 12ης Οκτωβρίου 2011 στην Επιτροπή η CPME απέσυρε επισήμως την καταγγελία της. (9) Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης. (10) Στην περίπτωση αυτή παρατηρείται ότι η Επιτροπή δεν διαπίστωσε κάποιο στοιχείο που να υποδεικνύει ότι η περάτωση αυτή δεν θα ήταν προς το συμφέρον της Ένωσης ούτε τα ενδιαφερόμενα μέρη προσκόμισαν τέτοιου είδους στοιχεία. Συνεπώς, η Επιτροπή θεώρησε ότι η παρούσα διαδικασία πρέπει να περατωθεί. Τα ενδιαφερόμενα μέρη ενημερώθηκαν σχετικά και τους παρασχέθηκε η ευκαιρία να διατυπώσουν τις παρατηρήσεις τους. (11) Ορισμένα ενδιαφερόμενα μέρη εξέφρασαν τη στήριξή τους στην περάτωση της διαδικασίας. Άλλα ενδιαφερόμενα μέρη, αν και υποστήριξαν την περάτωση της διαδικασίας, ζήτησαν να τους κοινοποιηθούν τα συμπεράσματα της έρευνας. (12) Σημειώνεται ότι, ως προς το θέμα αυτό, η Επιτροπή δεν κατέληξε σε συμπέρασμα όσον αφορά τις διαπιστώσεις της και, κατά συνέπεια, δεν είναι σε θέση να κοινοποιήσει στοιχεία που συλλέχθηκαν πριν από την απόσυρση της καταγγελίας. (13) Με βάση τα προαναφερθέντα, συνάγεται το συμπέρασμα ότι δεν συντρέχουν αποχρώντες λόγοι κατά της περάτωσης της διαδικασίας. (14) Ως εκ τούτου, η Επιτροπή συμπεραίνει ότι η διαδικασία αντιντάμπινγκ όσον αφορά τις εισαγωγές στην Ένωση ορισμένων τύπων τερεφθαλικού πολυαιθυλενίου (PET) καταγωγής Ομάν και Σαουδικής Αραβίας πρέπει να περατωθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα απόφαση περατώνεται η διαδικασία αντιντάμπινγκ που αφορά εισαγωγές τερεφθαλικού πολυαιθυλενίου με αριθμό ιξώδους 78 ml/g ή μεγαλύτερο, σύμφωνα με το πρότυπο ISO 1628-5, υπαγόμενου επί του παρόντος στον κωδικό ΣΟ 3907 60 20, καταγωγής Ομάν και Σαουδικής Αραβίας. Άρθρο 2 Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 13 Δεκεμβρίου 2011.

Εμπορικές πράξεις

Εμπορική νομοθεσία

Χημική βιομηχανία


ΑΠΌΦΑΣΗ ΤΗΣ ΕΠΙΤΡΟΠΉΣ της 12ης Μαΐου 2010 για την τροποποίηση της απόφασης 2009/821/ΕΚ όσον αφορά τους καταλόγους συνοριακών σταθμών ελέγχου και κτηνιατρικών μονάδων στο Traces [κοινοποιηθείσα υπό τον αριθμό Ε(2010) 3040] (Κείμενο που παρουσιάζει ενδιαφέρον για τον ΕΟΧ) (2010/277/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 20 παράγραφοι 1 και 3, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 6 παράγραφος 4 δεύτερο εδάφιο τελευταία πρόταση, την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 6 παράγραφος 2, Εκτιμώντας τα ακόλουθα: (1) Η απόφαση 2009/821/ΕΚ της Επιτροπής, της 28ης Σεπτεμβρίου 2009, για την κατάρτιση καταλόγου εγκεκριμένων συνοριακών σταθμών ελέγχου, τη θέσπιση ορισμένων κανόνων σχετικά με τους ελέγχους που διενεργούνται από τους εμπειρογνώμονες κτηνιάτρους της Επιτροπής και τη θέσπιση των κτηνιατρικών μονάδων στο TRACES (4) θεσπίζει κατάλογο συνοριακών σταθμών ελέγχου, που εγκρίνονται σύμφωνα με τις οδηγίες 91/496/ΕΟΚ και 97/78/ΕΚ. Ο κατάλογος αυτός περιέχεται στο παράρτημα Ι της εν λόγω απόφασης. (2) Η αρμόδια υπηρεσία της Επιτροπής για τους ελέγχους, δηλαδή το Γραφείο Τροφίμων και Κτηνιατρικών Θεμάτων (ΓΤΚΘ), διενήργησε ελέγχους στον συνοριακό σταθμό ελέγχου στον λιμένα της Αμβέρσας στο Βέλγιο. Τα αποτελέσματα του ελέγχου ήταν ικανοποιητικά. Ως εκ τούτου θα πρέπει να προστεθεί στον κατάλογο που παρατίθεται στο παράρτημα Ι της απόφασης 2009/821/ΕΚ ένα επιπλέον κέντρο ελέγχου για τον εν λόγω συνοριακό σταθμό ελέγχου. Επιπλέον, οι κατηγορίες των υπαρχόντων κέντρων ελέγχου σ’ αυτόν το συνοριακό σταθμό ελέγχου πρέπει να τροποποιηθούν. (3) Η αρμόδια υπηρεσία της Επιτροπής για τους ελέγχους, δηλαδή το Γραφείο Τροφίμων και Κτηνιατρικών Θεμάτων (ΓΤΚΘ), διενήργησε ελέγχους στον συνοριακό σταθμό ελέγχου στον λιμένα του Γκντανσκ στην Πολωνία. Τα αποτελέσματα του ελέγχου ήταν ικανοποιητικά. Ως εκ τούτου θα πρέπει να προστεθεί στον κατάλογο που παρατίθεται στο παράρτημα Ι της απόφασης 2009/821/ΕΚ ένα επιπλέον κέντρο ελέγχου για τον εν λόγω συνοριακό σταθμό ελέγχου. (4) Σε συνέχεια κοινοποιήσεων εκ μέρους της Δανίας και της Πολωνίας, ορισμένα κέντρα ελέγχου σε συνοριακούς σταθμούς ελέγχου για τα εν λόγω κράτη μέλη πρέπει να διαγραφούν από τον κατάλογο συνοριακών σταθμών ελέγχου που παρατίθεται στο παράρτημα Ι της απόφασης 2009/821/ΕΚ. (5) Σε συνέχεια κοινοποίησης εκ μέρους της Γαλλίας, ο συνοριακός σταθμός ελέγχου στον αερολιμένα της Βρέστης πρέπει να διαγραφεί από τον κατάλογο συνοριακών σταθμών ελέγχου που παρατίθεται στο παράρτημα Ι της απόφασης 2009/821/ΕΚ. Επιπλέον, ορισμένες κατηγορίες στους συνοριακούς σταθμούς ελέγχου στους αερολιμένες της Λυών (Lyon-Saint Exupéry), της Μασσαλίας (Marseille aéroport) και της Νίκαιας πρέπει να τροποποιηθούν στον κατάλογο συνοριακών σταθμών ελέγχου που παρατίθεται στο παράρτημα Ι της απόφασης 2009/821/ΕΚ. (6) Σε συνέχεια κοινοποίησης εκ μέρους της Ιταλίας, για ορισμένες κατηγορίες στους συνοριακούς σταθμούς ελέγχου στους αερολιμένες Μιλάνο-Linate, Μιλάνο-Malpensa, του Παλέρμο, του Reggio Calabria και του Ρίμινι πρέπει να ανασταλεί η ισχύς του καταλόγου συνοριακών σταθμών ελέγχου που παρατίθεται στο παράρτημα Ι της απόφασης 2009/821/ΕΚ. Επιπλέον, ορισμένες κατηγορίες στους συνοριακούς σταθμούς ελέγχου στον λιμένα της Νεάπολης πρέπει να τροποποιηθούν στον κατάλογο συνοριακών σταθμών ελέγχου που παρατίθεται στο παράρτημα Ι της απόφασης 2009/821/ΕΚ. (7) Σε συνέχεια κοινοποίησης εκ μέρους της Λετονίας, ο συνοριακός σταθμός ελέγχου στον λιμένα της Ρίγας (τερματικός σταθμός Baltmarine) πρέπει να διαγραφεί από τον κατάλογο συνοριακών σταθμών ελέγχου που παρατίθεται στο παράρτημα Ι της απόφασης 2009/821/ΕΚ. Επιπλέον, η κατάταξη των κατηγοριών για δύο κέντρα ελέγχου στον εγκεκριμένο συνοριακό σταθμό ελέγχου στον λιμένα της Ρίγας πρέπει να διορθωθεί στον κατάλογο συνοριακών σταθμών ελέγχου που παρατίθεται στο παράρτημα Ι της απόφασης 2009/821/ΕΚ. (8) Σε συνέχεια κοινοποίησης εκ μέρους της Ισπανίας, πρέπει να τροποποιηθεί ο κατάλογος συνοριακών σταθμών ελέγχου για το εν λόγω κράτος μέλος, ώστε να λάβει υπόψη την αναστολή της λειτουργίας δύο συνοριακών σταθμών ελέγχου, την άρση της αναστολής για ορισμένες κατηγορίες προϊόντων ζωικής προέλευσης που μπορούν να ελεγχθούν σε έναν από τους συνοριακούς σταθμούς ελέγχου και τον περιορισμό των κατηγοριών έγκρισης για προϊόντα ζωικής προέλευσης σε έναν άλλο συνοριακό σταθμό ελέγχου που εγκρίθηκε ήδη σύμφωνα με την απόφαση 2009/821/ΕΚ. (9) Σε συνέχεια κοινοποίησης εκ μέρους των Κάτω Χωρών, η ονομασία ενός κέντρου ελέγχου στον λιμένα του Ρότερνταμ πρέπει να τροποποιηθεί στον κατάλογο συνοριακών σταθμών ελέγχου που παρατίθεται στο παράρτημα Ι της απόφασης της απόφασης 2009/821/ΕΚ. (10) Ο κατάλογος των κεντρικών μονάδων, των περιφερειακών μονάδων και των τοπικών μονάδων στο TRACES παρατίθεται στο παράρτημα ΙΙ της απόφασης 2009/821/ΕΚ. (11) Σε συνέχεια κοινοποίησης εκ μέρους της Δανίας, της Γερμανίας, της Ιρλανδίας, της Ιταλίας, της Λετονίας και της Φινλανδίας, πρέπει να επέλθουν ορισμένες αλλαγές στο παράρτημα ΙΙ της απόφασης 2009/821/ΕΚ όσον αφορά τις κεντρικές, περιφερειακές και τοπικές μονάδες στο TRACES για τα εν λόγω κράτη μέλη. (12) Συνεπώς, η απόφαση 2009/821/ΕΚ θα πρέπει να τροποποιηθεί αναλόγως. (13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Το παράρτημα Ι της απόφασης 2009/821/ΕΚ τροποποιείται σύμφωνα με το παράρτημα Ι της παρούσας απόφασης. 2. Το παράρτημα ΙΙ της απόφασης 2009/821/ΕΚ τροποποιείται σύμφωνα με το παράρτημα ΙΙ της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 12 Μαΐου 2010.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ

ΤΟΠΙΚΗ ΑΥΤΟΔΙΟΙΚΗΣΗ Β΄ ΒΑΘΜΟΥ: ΠΕΡΙΦΕΡΕΙΕΣ

Τοπική αυτοδιοίκηση

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΚΑΝΟΝΙΣΜΌΣ (ΕΕ) αριθ. 1120/2010 ΤΗΣ ΕΠΙΤΡΟΠΉΣ της 2ας Δεκεμβρίου 2010 για τη χορήγηση άδειας για τη χρήση του Pediococcus acidilactici CNCM MA 18/5M ως πρόσθετης ύλης ζωοτροφών για απογαλακτισμένα χοιρίδια (κάτοχος της άδειας: Lallemand SAS) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της άδειας αυτής. (2) Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση χορήγησης άδειας για το παρασκεύασμα που παρατίθεται στο παράρτημα του παρόντος κανονισμού. Η αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003. (3) Η αίτηση αφορά τη χορήγηση άδειας για τη χρήση του Pediococcus acidilactici CNCM MA 18/5M ως πρόσθετης ύλης ζωοτροφών για απογαλακτισμένα χοιρίδια, το οποίο ταξινομείται στην κατηγορία πρόσθετων υλών «ζωοτεχνικές πρόσθετες ύλες». (4) Η χρήση του Pediococcus acidilactici CNCM MA 18/5M έχει εγκριθεί χωρίς χρονικό περιορισμό για τα κοτόπουλα πάχυνσης με τον κανονισμό (ΕΚ) αριθ. 1200/2005 της Επιτροπής (2), για τους χοίρους πάχυνσης με τον κανονισμό (ΕΚ) αριθ. 2036/2005 της Επιτροπής (3) και για σολομοειδή και γαρίδες με τον κανονισμό (ΕΚ) αριθ. 911/2009 της Επιτροπής (4) για δέκα χρόνια. (5) Υποβλήθηκαν νέα στοιχεία σε υποστήριξη της αίτησης για τη χορήγηση άδειας για τη χρήση του παρασκευάσματος σε απογαλακτισμένα χοιρίδια. Η Ευρωπαϊκή Αρχή για την Ασφάλεια των Τροφίμων («η Αρχή») κατέληξε στο συμπέρασμα, στη γνώμη που διατύπωσε στις 23 Ιουνίου 2010 (5), ότι το παρασκεύασμα Pediococcus acidilactici CNCM MA 18/5M, υπό τους προτεινόμενους όρους χρήσης, δεν έχει δυσμενείς επιδράσεις στην υγεία των ζώων, στην υγεία του ανθρώπου ή στο περιβάλλον και ότι η χρησιμοποίησή του φαίνεται να βελτιώνει είτε τον ρυθμό ανάπτυξης των ζώων-στόχων είτε την αποδοτικότητα των ζωοτροφών. Η Αρχή δεν θεωρεί ότι υπάρχει ανάγκη θέσπισης ειδικών απαιτήσεων παρακολούθησης της πρόσθετης ύλης μετά τη διάθεσή της στην αγορά. Η Αρχή επαλήθευσε επίσης την έκθεση σχετικά με τη μέθοδο ανάλυσης της πρόσθετης ύλης στις ζωοτροφές, η οποία υποβλήθηκε από το κοινοτικό εργαστήριο αναφοράς που συστάθηκε με τον κανονισμό (ΕΚ) αριθ. 1831/2003. (6) Από την αξιολόγηση του Pediococcus acidilactici CNCM MA 18/5M διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, πρέπει να επιτραπεί η χρήση της εν λόγω πρόσθετης ύλης, όπως καθορίζεται στο παράρτημα του παρόντος κανονισμού. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που παρατίθεται στο παράρτημα και ανήκει στην κατηγορία «ζωοτεχνικές πρόσθετες ύλες» και στη λειτουργική ομάδα «σταθεροποιητές της χλωρίδας των εντέρων» επιτρέπεται να χρησιμοποιείται ως πρόσθετη ύλη στη διατροφή των ζώων υπό τους όρους που παρατίθενται στο εν λόγω παράρτημα. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Δεκεμβρίου 2010.

Πολιτική για την υγεία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 8ης Νοεμβρίου 2011 για τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου σχετικά με ορισμένες πτυχές των αεροπορικών μεταφορών (2011/732/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α) και το άρθρο 218 παράγραφος 8 πρώτο εδάφιο, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Στην απόφασή του της 5ης Ιουνίου 2003, το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων υφιστάμενων διμερών συμφωνιών από μία συμφωνία σε επίπεδο Ένωσης. (2) Η Επιτροπή διαπραγματεύθηκε, εξ ονόματος της Ένωσης, συμφωνία με το Πράσινο Ακρωτήριο σχετικά με ορισμένες πτυχές των αεροπορικών μεταφορών («συμφωνία») σύμφωνα με τους μηχανισμούς και τις οδηγίες του παραρτήματος της απόφασης του Συμβουλίου της 5ης Ιουνίου 2003. (3) Η συμφωνία υπογράφηκε εξ ονόματος της Ένωσης στις 23 Μαρτίου 2011, με την επιφύλαξη της ενδεχόμενης σύναψής της σε μεταγενέστερη ημερομηνία, σύμφωνα με την απόφαση 2011/228/ΕΕ του Συμβουλίου (1). (4) Η συμφωνία θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται, εξ ονόματος της Ένωσης, η συμφωνία μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου σχετικά με ορισμένες πτυχές των αεροπορικών μεταφορών (συμφωνία) (2). Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί στην κοινοποίηση που προβλέπεται στο άρθρο 8 παράγραφος 1 της συμφωνίας. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 8 Νοεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΗΣ ΕΠΙΤΡΟΠΉΣ της 18ης Νοεμβρίου 2011 περί θεσπίσεως κανόνων και μεθόδων υπολογισμού για τον έλεγχο της συμμόρφωσης προς τους στόχους του άρθρου 11 παράγραφος 2 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2011) 8165] (2011/753/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (1), και ιδίως το άρθρο 11 παράγραφος 3, Εκτιμώντας τα ακόλουθα: (1) Για τη διασφάλιση της αποτελεσματικής εφαρμογής των στόχων που τίθενται στο άρθρο 11 παράγραφος 2 της οδηγίας 2008/98/ΕΚ, κρίνεται σκόπιμο να οριστούν κανόνες για την υλοποίηση των εν λόγω στόχων. (2) Είναι επίσης αναγκαίο να καθοριστούν μέθοδοι υπολογισμού του ποσοστού των αστικών αποβλήτων και των αποβλήτων κατασκευών και κατεδαφίσεων τα οποία προετοιμάζονται για επαναχρησιμοποίηση, ανακυκλώνονται ή υπόκεινται σε ανάκτηση υλικών προκειμένου να ελεγχθεί και να τεθεί υπό παρακολούθηση η συμμόρφωση προς τους στόχους που προβλέπονται στο άρθρο 11 παράγραφος 2 της οδηγίας 2008/98/ΕΚ. (3) Το άρθρο 11 παράγραφος 2 στοιχείο α) της οδηγίας 2008/98/ΕΚ παρέχει κάποια ευελιξία στα κράτη μέλη όσον αφορά τις ροές αστικών αποβλήτων για τις οποίες ισχύουν οι στόχοι. Ωστόσο, κρίνεται σκόπιμο να οριστεί ένα ευρύ φάσμα επιλογών για τα κράτη μέλη προκειμένου να διαπιστωθεί κατά πόσο είναι εφικτός ο έλεγχος της συμμόρφωσης προς τους εν λόγω στόχους. (4) Προκειμένου να αποφευχθεί ο πρόσθετος διοικητικός φόρτος, πρέπει να χρησιμοποιούνται όσο είναι δυνατόν οι στατιστικές για τα απόβλητα που υποβάλλονται βάσει του κανονισμού (ΕΚ) αριθ. 2150/2002 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2002, για τις στατιστικές των αποβλήτων (2), για να ελέγχεται η συμμόρφωση προς τους στόχους που τίθενται στο άρθρο 11 παράγραφος 2 της οδηγίας 2008/98/ΕΚ. (5) Όταν τα απόβλητα βγαίνουν εκτός Ένωσης και υπάρχουν αξιόπιστα αποδεικτικά στοιχεία σύμφωνα με τα οποία η προετοιμασία για επαναχρησιμοποίηση, η ανακύκλωση ή η ανάκτηση πραγματοποιήθηκαν υπό όρους οι οποίοι είναι ισοδύναμοι με τους όρους που προβλέπει η νομοθεσία της Ένωσης, τα απόβλητα αυτά πρέπει να λαμβάνονται υπόψη κατά τον έλεγχο της συμμόρφωσης προς τους στόχους του άρθρου 11 παράγραφος 2 της οδηγίας 2008/98/ΕΚ. (6) Ενδεχομένως να καταστεί αναγκαία η επανεξέταση της παρούσας απόφασης εάν ληφθούν μέτρα για την ενίσχυση των στόχων ή τεθούν στόχοι για άλλες ροές αποβλήτων. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συγκροτήθηκε δυνάμει του άρθρου 39 της οδηγίας 2008/98/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ορισμοί Εκτός από τους ορισμούς που προβλέπονται στο άρθρο 3 της οδηγίας 2008/98/ΕΚ, για τους σκοπούς της παρούσας απόφασης ισχύουν οι ακόλουθοι ορισμοί: 1) «οικιακά απόβλητα»: τα απόβλητα που παράγονται από τα νοικοκυριά· 2) «συναφή απόβλητα»: απόβλητα τα οποία, λόγω της φύσης και της σύνθεσής τους, είναι συγκρίσιμα με τα οικιακά απόβλητα, εκτός των αποβλήτων της παραγωγής και των αποβλήτων της γεωργίας και της δασοκομίας· 3) «αστικά απόβλητα»: τα οικιακά απόβλητα και τα συναφή απόβλητα· 4) «απόβλητα κατασκευών και κατεδαφίσεων»: τα απόβλητα που αντιστοιχούν στους κωδικούς αποβλήτων του κεφαλαίου 17 του παραρτήματος της απόφασης 2000/532/ΕΚ της Επιτροπής (3), εκτός των επικίνδυνων αποβλήτων και των φυσικών υλικών όπως ορίζονται στην κατηγορία 170504· 5) «ανάκτηση υλικών»: κάθε εργασία ανάκτησης, εκτός της ανάκτησης ενέργειας και της μεταποίησής τους σε υλικά τα οποία πρόκειται να χρησιμοποιηθούν ως καύσιμα· 6) «επίχωση»: εργασία ανάκτησης κατά την οποία χρησιμοποιούνται κατάλληλα απόβλητα σε χώρους όπου έχουν γίνει εκσκαφές με σκοπό την ποιοτική αποκατάστασή τους ή για λόγους μηχανικής ισορροπίας στην αρχιτεκτονική τοπίου, υποκαθιστώντας υλικά που δεν είναι απόβλητα. Άρθρο 2 Γενικές απαιτήσεις Όσον αφορά τον έλεγχο της συμμόρφωσης προς τους στόχους του άρθρου 11 παράγραφος 2 της οδηγίας 2008/98/ΕΚ ισχύουν οι ακόλουθοι κανόνες: 1) Τα κράτη μέλη ελέγχουν τη συμμόρφωση προς τους στόχους που τίθενται στο άρθρο 11 παράγραφος 2 της οδηγίας 2008/98/ΕΚ υπολογίζοντας το βάρος των ροών αποβλήτων που παρήχθησαν και τις ροές αποβλήτων που προετοιμάστηκαν για επαναχρησιμοποίηση, ανακυκλώθηκαν ή υποβλήθηκαν σε άλλη ανάκτηση υλικών κατά τη διάρκεια ενός ημερολογιακού έτους. 2) Ο υπολογισμός του βάρους των αποβλήτων που προετοιμάστηκαν για επαναχρησιμοποίηση, ανακυκλώθηκαν ή χρησιμοποιήθηκαν για την ανάκτηση υλικών γίνεται με βάση τα εισερχόμενα απόβλητα που χρησιμοποιήθηκαν στην προετοιμασία με σκοπό την επαναχρησιμοποίηση ή την τελική ανακύκλωση ή άλλες διεργασίες τελικής ανάκτησης υλικών. Η προπαρασκευαστική εργασία πριν υποβληθούν τα απόβλητα σε εργασίες ανάκτησης ή διάθεσης δεν αποτελεί τελική ανακύκλωση ή άλλη εργασία τελικής ανάκτησης υλικών. Όταν τα απόβλητα συλλέγονται χωριστά ή τα προϊόντα μιας εγκατάστασης διαλογής αποστέλλονται για εργασίες ανακύκλωσης ή άλλες εργασίες ανάκτησης υλικών χωρίς σημαντικές απώλειες, ως βάρος των εν λόγω αποβλήτων μπορεί να θεωρηθεί το βάρος των αποβλήτων τα οποία προετοιμάστηκαν για επαναχρησιμοποίηση, ανακυκλώθηκαν ή υποβλήθηκαν σε άλλη ανάκτηση υλικών. 3) Το ποσό των αποβλήτων που προετοιμάστηκαν για επαναχρησιμοποίηση συμπεριλαμβάνεται στο ποσό των ανακυκλωμένων αποβλήτων και δεν αναφέρεται χωριστά. 4) Όταν τα απόβλητα αποστέλλονται για προετοιμασία με σκοπό την επαναχρησιμοποίηση, την ανακύκλωση ή άλλη ανάκτηση υλικών σε άλλο κράτος μέλος, τα απόβλητα μπορούν να υπολογίζονται μόνο όσον αφορά τους στόχους του κράτους μέλους στο οποίο έχουν συλλεχθεί. 5) Όταν τα απόβλητα μεταφέρονται εκτός Ένωσης για προετοιμασία με σκοπό την επαναχρησιμοποίηση, την ανακύκλωση ή άλλη ανάκτηση υλικών, υπολογίζονται σαν να προετοιμάζονταν για επαναχρησιμοποίηση ή ανακύκλωση ή να έχουν υποβληθεί σε άλλη ανάκτηση υλικών, μόνον εφόσον υπάρχουν αξιόπιστα αποδεικτικά στοιχεία σύμφωνα με τα οποία αποδεικνύεται η συμμόρφωση της μεταφοράς προς τις διατάξεις του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου (4), και ιδίως το άρθρο 49 παράγραφος 2. 6) Όταν ο υπολογισμός του στόχου εφαρμόζεται στην αερόβια ή στην αναερόβια επεξεργασία των βιοαποδομήσιμων αποβλήτων, τα απόβλητα που υποβάλλονται σε αερόβια ή αναερόβια επεξεργασία μπορούν να υπολογίζονται ως ανακυκλωμένα, όταν η εν λόγω επεξεργασία παράγει λιπάσματα ή προϊόντα ζύμωσης τα οποία, μετά από περαιτέρω αναγκαία επανεπεξεργασία, χρησιμοποιούνται ως ανακυκλωμένο προϊόν, υλικό ή ουσία για διασπορά στο έδαφος, με αποτέλεσμα όφελος για τη γεωργία ή οικολογική βελτίωση. Άρθρο 3 Αστικά απόβλητα 1. Όσον αφορά τον έλεγχο της συμμόρφωσης προς τον στόχο για τα αστικά απόβλητα που προβλέπεται στο άρθρο 11 παράγραφος 2 στοιχείο α) της οδηγίας 2008/98/ΕΚ, τα κράτη μέλη εφαρμόζουν τον στόχο σε μία από τις κάτωθι εργασίες: α) την προετοιμασία για επαναχρησιμοποίηση και την ανακύκλωση χαρτιού, μετάλλων, πλαστικών και γυαλιού που περιλαμβάνονται στα οικιακά απόβλητα· β) την προετοιμασία για επαναχρησιμοποίηση και την ανακύκλωση χαρτιού, μετάλλων, πλαστικών, γυαλιού που περιλαμβάνονται στα οικιακά απόβλητα και σε άλλους επιμέρους τύπους οικιακών αποβλήτων ή συναφών αποβλήτων που προέρχονται από άλλες πηγές· γ) την προετοιμασία για επαναχρησιμοποίηση και την ανακύκλωση οικιακών αποβλήτων· δ) την προετοιμασία για επαναχρησιμοποίηση και την ανακύκλωση αστικών αποβλήτων. 2. Ο στόχος εφαρμόζεται στη συνολική ποσότητα των αποβλήτων, στις ροές αποβλήτων της επιλογής στην οποία έχει καταλήξει το κράτος μέλος σύμφωνα με την παράγραφο 1 του παρόντος άρθρου. 3. Τα κράτη μέλη εφαρμόζουν τη μέθοδο υπολογισμού που παρατίθεται στο παράρτημα I της παρούσας απόφασης, η οποία αντιστοιχεί στην επιλογή που έκανε το κράτος μέλος σύμφωνα με την παράγραφο 1. 4. Οι εκθέσεις εφαρμογής των κρατών μελών για τα αστικά απόβλητα συμμορφώνονται προς τις ειδικές απαιτήσεις των παραρτημάτων I και II. 5. Τα κράτη μέλη ενημερώνουν την Επιτροπή για την επιλογή στην οποία κατέληξαν σύμφωνα με την παράγραφο 1 του παρόντος άρθρου στην πρώτη έκθεση εφαρμογής που αναφέρεται στο άρθρο 37 παράγραφος 1 της οδηγίας 2008/98/ΕΚ. 6. Το κράτος μέλος έχει τη δυνατότητα να αλλάξει την επιλογή του έως την υποβολή της έκθεσης εφαρμογής που καλύπτει το έτος 2020, υπό τον όρο ότι μπορεί να διασφαλίσει τη συνοχή των δεδομένων που υποβάλλονται. Άρθρο 4 Απόβλητα κατασκευών και κατεδαφίσεων 1. Για τον υπολογισμό του στόχου που τίθεται στο άρθρο 11 παράγραφος 2 στοιχείο β) της οδηγίας 2008/98/ΕΚ σχετικά με τα απόβλητα κατασκευών και κατεδαφίσεων, τα κράτη μέλη εφαρμόζουν τη μέθοδο υπολογισμού που παρατίθεται στο παράρτημα III της παρούσας απόφασης. 2. Οι εκθέσεις εφαρμογής των κρατών μελών για τα απόβλητα κατασκευών και κατεδαφίσεων συμμορφώνονται προς τις ειδικές διατάξεις του παραρτήματος III. 3. Η ποσότητα των αποβλήτων που χρησιμοποιήθηκαν σε εργασίες επίχωσης αναφέρεται χωριστά από την ποσότητα των αποβλήτων που προετοιμάζονται για επαναχρησιμοποίηση ή ανακυκλώνονται ή χρησιμοποιούνται σε άλλες εργασίες ανάκτησης υλικών. Η μεταποίηση των αποβλήτων σε υλικά τα οποία πρόκειται να χρησιμοποιηθούν σε εργασίες επίχωσης πρέπει επίσης να αναφέρεται στην έκθεση ως επίχωση. Άρθρο 5 Υποβολή εκθέσεων από τα κράτη μέλη 1. Τα κράτη μέλη υποβάλλουν στην Επιτροπή έκθεση σχετικά με την πρόοδο που έχουν επιτύχει όσον αφορά την εκπλήρωση των στόχων που τίθενται στο άρθρο 11 παράγραφος 2 της οδηγίας 2008/98/ΕΚ μέσω της έκθεσης εφαρμογής που αναφέρεται στο άρθρο 37 της εν λόγω οδηγίας. 2. Τα κράτη μέλη περιλαμβάνουν στις εκθέσεις εφαρμογής δεδομένα για την κατάσταση όσον αφορά την προετοιμασία για επαναχρησιμοποίηση, ανακύκλωση και ανάκτηση υλικών των αντίστοιχων ροών αποβλήτων, είτε για κάθε έτος της τριετούς περιόδου υποβολής εκθέσεων είτε για τα έτη των περιόδων υποβολής εκθέσεων που προβλέπονται στο παράρτημα I τμήμα 5 του κανονισμού (ΕΚ) αριθ. 2150/2002. 3. Στην έκθεση εφαρμογής που καλύπτει το έτος 2020 τα κράτη μέλη υποχρεούνται να αποδείξουν τη συμμόρφωση προς τους στόχους που τίθενται στο άρθρο 11 παράγραφος 2 της οδηγίας 2008/98/ΕΚ για τις ποσότητες των αντίστοιχων ροών αποβλήτων που πρόκειται να παραχθούν, να ανακυκλωθούν ή να ανακτηθούν το έτος 2020. 4. Τα κράτη μέλη διαβιβάζουν τα δεδομένα και τα μεταδεδομένα που απαιτούνται από την παρούσα απόφαση στην Επιτροπή σε ηλεκτρονική μορφή, χρησιμοποιώντας το υπόδειγμα ανταλλαγής που καταρτίστηκε από τη Στατιστική Υπηρεσία της Ευρωπαϊκής Ένωσης. Άρθρο 6 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 18 Νοεμβρίου 2011.

Οικοδομικός τομέας


ΚΑΝΟΝΙΣΜΌΣ (ΕΕ) αριθ. 519/2012 ΤΗΣ ΕΠΙΤΡΟΠΉΣ της 19ης Ιουνίου 2012 σχετικά με τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (1), και ιδίως το άρθρο 14 παράγραφοι 1 και 3, Εκτιμώντας τα ακόλουθα: (1) Με τον κανονισμό (ΕΚ) αριθ. 850/2004 ενσωματώθηκαν στο δίκαιο της Ένωσης οι δεσμεύσεις που καθορίζονται στη σύμβαση της Στοκχόλμης για τους έμμονους οργανικούς ρύπους (εφεξής «η Σύμβαση»), η οποία εγκρίθηκε με την απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (2), καθώς και στο πρωτόκολλο του 1998 για τους έμμονους οργανικούς ρύπους της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης (εφεξής «το Πρωτόκολλο»), το οποίο εγκρίθηκε με την απόφαση 259/2004/ΕΚ του Συμβουλίου, της 19ης Φεβρουαρίου 2004, σχετικά με τη σύναψη, εξ ονόματος της Ευρωπαϊκής Κοινότητας, του πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (3) (στο εξής «CLRTAP»). (2) Κατά την 27η σύνοδό του (14-18 Δεκεμβρίου 2009), το εκτελεστικό όργανο της CLRTAP αποφάσισε να προσθέσει στο Πρωτόκολλο το εξαχλωροβουταδιένιο (4), το πολυχλωριωμένο ναφθαλίνιο (στο εξής «PCN») και τις χλωριωμένες παραφίνες μικρής αλυσίδας (5) (στο εξής «SCCP»). (3) Υπό το πρίσμα των αποφάσεων της CLRTAP, είναι αναγκαίο να επικαιροποιηθεί το παράρτημα Ι μέρος Β του κανονισμού (ΕΚ) αριθ. 850/2004, προκειμένου να συμπεριληφθούν οι τρεις νέες ουσίες που αναφέρονται στο Πρωτόκολλο. (4) Η διάθεση στην αγορά και η χρήση SCCP στην Ένωση υπόκειται σε περιορισμούς δυνάμει του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (6) για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH). Ο υφιστάμενος περιορισμός όσον αφορά τις SCCP στην Ένωση καλύπτει μόνο δύο χρήσεις και, ως εκ τούτου, το πεδίο εφαρμογής του είναι πολύ στενότερο από το πεδίο εφαρμογής του περιορισμού όσον αφορά τις SCCP ο οποίος επιβλήθηκε με την απόφαση του εκτελεστικού οργάνου της CLRTAP. Συνεπώς, ο παρών κανονισμός θα πρέπει να διευρύνει το πεδίο εφαρμογής του περιορισμού όσον αφορά τις SCCP στην Ένωση, απαγορεύοντας την παραγωγή, διάθεση στην αγορά και χρήση τους, πλην δύο εξαιρούμενων χρήσεων. (5) Το επίπεδο κατωφλίου 1 % το οποίο καθορίζεται για τις SCCP στον παρόντα κανονισμό δεν πρέπει να θεωρείται ως εφαρμογή της έννοιας «ακούσιες ιχνοποσότητες ρύπων» που περιέχεται στο άρθρο 4 παράγραφος 1 στοιχείο β) του κανονισμού (ΕΚ) αριθ. 850/2004. Χρειάζεται περαιτέρω επιστημονική ανάλυση για να μπορεί η Επιτροπή να διαμορφώσει σαφή άποψη όσον αφορά το επίπεδο που αντιστοιχεί στις «ακούσιες ιχνοποσότητες ρύπων» σε σχέση με τις SCCP. (6) Οι παρεκκλίσεις για τις SCCP θα πρέπει, κατά περίπτωση, να υπόκεινται στην εφαρμογή των βέλτιστων διαθέσιμων τεχνικών. Η Επιτροπή θα πρέπει να συνεχίσει να επανεξετάζει τις εν λόγω παρεκκλίσεις και τη διαθεσιμότητα ασφαλέστερων εναλλακτικών ουσιών ή τεχνολογιών. (7) Κατά την πέμπτη σύνοδό της (25-29 Απριλίου 2011), η Διάσκεψη των Μερών της Σύμβασης ενέκρινε με την απόφαση SC-5/3 (7) την προσθήκη του endosulfan στον κατάλογο των έμμονων οργανικών ρύπων που πρέπει να εξαλειφθούν σε παγκόσμιο επίπεδο, με ορισμένες εξαιρέσεις. (8) Υπό το πρίσμα της απόφασης SC-5/3, είναι αναγκαίο να επικαιροποιηθεί το παράρτημα Ι μέρος Α του κανονισμού (ΕΚ) αριθ. 850/2004, προκειμένου να συμπεριληφθεί το endosulfan. Ωστόσο, για το endosulfan εκδόθηκε η απόφαση 2005/864/ΕΚ της Επιτροπής, της 2ας Δεκεμβρίου 2005, σχετικά με τη μη καταχώριση της ουσίας endosulfan στο παράρτημα I της οδηγίας 91/414/ΕΟΚ του Συμβουλίου και με την ανάκληση των εγκρίσεων για τα φυτοπροστατευτικά προϊόντα που περιέχουν αυτή τη δραστική ουσία (8). Ως εκ τούτου, το endosulfan θα πρέπει να καταχωριστεί στο παράρτημα Ι μέρος Α του κανονισμού (ΕΚ) αριθ. 850/2004, χωρίς εξαιρέσεις, δεδομένου ότι όλες οι βάσει της απόφασης SC-5/3 εξαιρέσεις αφορούν τη χρήση του endosulfan ως φυτοπροστατευτικού προϊόντος. (9) Είναι αναγκαίο να διευκρινιστεί ότι, για τα αντικείμενα που περιέχουν endosulfan, εξαχλωροβουταδιένιο, PCN ή SCCP και παρήχθησαν κατά την ημερομηνία έναρξης ισχύος του παρόντος κανονισμού ή πριν από αυτή, η απαγόρευση την οποία επιβάλλει το άρθρο 3 του κανονισμού (ΕΚ) αριθ. 850/2004 δεν ισχύει μέχρι έξι μήνες από την ημερομηνία έναρξης ισχύος του παρόντος κανονισμού. (10) Είναι επίσης αναγκαίο να διευκρινιστεί ότι η απαγόρευση την οποία επιβάλλει το άρθρο 3 του κανονισμού (ΕΚ) αριθ. 850/2004 δεν ισχύει για τα αντικείμενα που περιέχουν endosulfan, εξαχλωροβουταδιένιο, PCN ή SCCP και χρησιμοποιούνταν ήδη κατά την ημερομηνία έναρξης ισχύος του παρόντος κανονισμού ή πριν από αυτή. (11) Είναι αναγκαίο να προσαρμοστεί στην τεχνική πρόοδο η παραπομπή στα υπό εκπόνηση πρότυπα CEN σε σχέση με το υπερφθοροκτανοσουλφονικό οξύ και τα παράγωγά του (PFOS), ώστε να καταστεί δυνατή η χρήση άλλων αναλυτικών μεθόδων με το ίδιο επίπεδο επιδόσεων. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει της οδηγίας 67/548/ΕΟΚ του Συμβουλίου (9), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 850/2004 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Ιουνίου 2012.

Χημική βιομηχανία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1084/2011 ΤΗΣ ΕΠΙΤΡΟΠΉΣ της 27ης Οκτωβρίου 2011 σχετικά με την τροποποίηση και τη διόρθωση του κανονισμού (ΕΚ) αριθ. 1235/2008 για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφος 2 και το άρθρο 38 στοιχείο δ), Εκτιμώντας τα ακόλουθα: (1) Το άρθρο 7 παράγραφος 2 του κανονισμού (ΕΚ) αριθ. 1235/2008 της Επιτροπής (2) προβλέπει ότι ο κατάλογος αναγνωρισμένων τρίτων χωρών περιέχει, για κάθε τρίτη χώρα, κάθε αναγκαία πληροφορία για να επαληθεύεται κατά πόσο τα προϊόντα που διατίθενται στην ενωσιακή αγορά έχουν υπαχθεί στο καθεστώς ελέγχου της τρίτης χώρας που έχει αναγνωρισθεί σύμφωνα με το άρθρο 33 παράγραφος 2 του κανονισμού (ΕΚ) αριθ. 834/2007. Η Τυνησία υπέβαλε τροποποίηση των σχετικών προδιαγραφών που προβλέπονται στο παράρτημα III του κανονισμού (ΕΚ) αριθ. 1235/2008 μετά τη δημιουργία, στο Υπουργείο Γεωργίας, νέας γενικής διεύθυνσης αρμόδιας για τη βιολογική γεωργία, η οποία είναι πλέον η νέα αρμόδια αρχή για το σύστημα ελέγχου στην Τυνησία. (2) Ο εκτελεστικός κανονισμός (ΕΕ) αριθ. 590/2011 της Επιτροπής (3) πρόσθεσε στο παράρτημα III του κανονισμού (ΕΚ) αριθ. 1235/2008 νέο κείμενο που αφορά τον Καναδά. Το σημείο «1. Κατηγορίες προϊόντων» του κειμένου αυτού περιλαμβάνει ένα λάθος διότι προβλέπει χωριστό στοιχείο γ) για τις «ζωοτροφές» ως μία από αυτές τις κατηγορίες, ενώ πρόκειται για μία από τις πιθανές χρήσεις των «μεταποιημένων γεωργικών προϊόντων» που αναφέρονται στο σημείο 1 στοιχείο β) του κειμένου αυτού. (3) Ο Καναδάς ενημέρωσε την Επιτροπή ότι ο κατάλογος των φορέων ελέγχου στο παράρτημα III του κανονισμού (ΕΚ) αριθ. 1235/2008 περιλαμβάνει άλλο ένα λάθος, διότι ο φορέας ελέγχου «Control Union Certifications» δεν έχει διαπιστευτεί από τον Canadian Food Inspection Agency (Καναδικό Οργανισμό Επιθεώρησης Τροφίμων) για την παροχή υπηρεσιών πιστοποίησης στον Καναδά. (4) Κατά συνέπεια, ο κανονισμός (ΕΚ) αριθ. 1235/2008 πρέπει να τροποποιηθεί και να διορθωθεί αναλόγως. (5) Για λόγους ασφάλειας δικαίου, η διορθωτική διάταξη που προβλέπεται στον παρόντα κανονισμό θα πρέπει να εφαρμόζεται από την ημερομηνία έναρξης ισχύος του κανονισμού (ΕΕ) αριθ. 590/2011. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιητικές διατάξεις Στο παράρτημα III του κανονισμού (ΕΚ) αριθ. 1235/2008, το σημείο 4 στο κείμενο που αφορά την Τυνησία αντικαθίσταται από το ακόλουθο κείμενο: «4. Αρμόδια Αρχή: Direction générale de l’Agriculture Biologique (Ministère de l’Agriculture et de l’Environnement)· www.agriportail.tn». Άρθρο 2 Διορθωτικές διατάξεις Στο παράρτημα III του κανονισμού (ΕΚ) αριθ. 1235/2008, το κείμενο που αφορά τον Καναδά τροποποιείται ως εξής: 1) Στο σημείο 1, τα στοιχεία β) και γ) αντικαθίστανται από το ακόλουθο κείμενο: «β) μεταποιημένα γεωργικά προϊόντα για χρήση ως τρόφιμα και ζωοτροφές·». 2) Στο σημείο 5, η έκτη περίπτωση «Control Union Certifications (CUC), www.controlunion.com» διαγράφεται. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ωστόσο, το άρθρο 2 εφαρμόζεται από τις 28 Ιουνίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Οκτωβρίου 2011.

ΑΓΟΡΑΝΟΜΙΚΗ ΝΟΜΟΘΕΣΙΑ

Εμπορικές πράξεις

Εμπορική νομοθεσία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 2ας Δεκεμβρίου 2010 για την υπογραφή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και του Βασιλείου του Μαρόκου σχετικά με αμοιβαία μέτρα ελευθέρωσης για τα γεωργικά προϊόντα, τα μεταποιημένα γεωργικά προϊόντα, τα ψάρια και τα αλιευτικά προϊόντα, με την αντικατάσταση των πρωτοκόλλων αριθ. 1, 2 και 3 και των παραρτημάτων τους και με τις τροποποιήσεις της ευρωμεσογειακής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου (2012/496/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το άρθρο 16 της ευρωμεσογειακής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου (1) (εφεξής «συμφωνία σύνδεσης»), η οποία άρχισε να ισχύει την 1η Μαρτίου 2000, προβλέπει τη σταδιακή απελευθέρωση των αμοιβαίων συναλλαγών στον τομέα των γεωργικών προϊόντων, των μεταποιημένων γεωργικών προϊόντων, των ψαριών και των αλιευτικών προϊόντων. (2) Το συμβούλιο σύνδεσης ΕΕ-Μαρόκου ενέκρινε, τον Ιούλιο του 2005, σχέδιο δράσης της Ευρωπαϊκής Πολιτικής Γειτονίας που περιλαμβάνει ειδική διάταξη με στόχο τη μεγαλύτερη ελευθερία στις συναλλαγές στον τομέα των γεωργικών προϊόντων, των μεταποιημένων γεωργικών προϊόντων, των ψαριών και των αλιευτικών προϊόντων. (3) Στις 14 Οκτωβρίου 2005, το Συμβούλιο εξουσιοδότησε την Επιτροπή να διεξαγάγει διαπραγματεύσεις με το Βασίλειο του Μαρόκου στο πλαίσιο της συμφωνίας σύνδεσης, με σκοπό την επίτευξη αυτού του στόχου. (4) Στις 14 Δεκεμβρίου 2009, η Επιτροπή ολοκλήρωσε τις διαπραγματεύσεις εξ ονόματος της Ένωσης τις σχετικές με συμφωνία υπό μορφή ανταλλαγής επιστολών (εφεξής «συμφωνία») για τροποποίηση της συμφωνίας σύνδεσης. (5) Η συμφωνία θα πρέπει να υπογραφεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας υπό μορφή ανταλλαγής επιστολών (εφεξής «συμφωνία») μεταξύ της Ευρωπαϊκής Ένωσης και του Βασιλείου του Μαρόκου σχετικά με αμοιβαία μέτρα ελευθέρωσης για τα γεωργικά προϊόντα, τα μεταποιημένα γεωργικά προϊόντα, τα ψάρια και τα αλιευτικά προϊόντα, με την αντικατάσταση των πρωτοκόλλων αριθ. 1, 2 και 3 και των παραρτημάτων τους και με τις τροποποιήσεις της ευρωμεσογειακής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, εγκρίνεται εξ ονόματος της Ένωσης, με την επιφύλαξη της σύναψης της εν λόγω συμφωνίας (2). Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν, εξ ονόματος της Ένωσης, τη συμφωνία, με την επιφύλαξη της σύναψής της. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 2 Δεκεμβρίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 14ης Μαΐου 2012 σχετικά με τη σύναψη εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Κεντροαφρικανικής Δημοκρατίας όσον αφορά την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT) (2012/374/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 πρώτο εδάφιο και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v) και το άρθρο 218 παράγραφος 7, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Τον Μάιο του 2003, η Ευρωπαϊκή Επιτροπή εξέδωσε ανακοίνωση προς το Ευρωπαϊκό Κοινοβούλιο και το Συμβούλιο με τίτλο «Η επιβολή της δασικής νομοθεσίας, η διακυβέρνηση και το εμπόριο (FLEGT) - Πρόταση για σχέδιο δράσης της Ευρωπαϊκής Ένωσης», η οποία ζητούσε τη θέσπιση μέτρων για την καταπολέμηση της παράνομης υλοτομίας με την εκπόνηση εθελοντικών συμφωνιών εταιρικής σχέσης με τις χώρες παραγωγής ξυλείας. Τα συμπεράσματα του Συμβουλίου σχετικά με αυτό το σχέδιο δράσης εγκρίθηκαν τον Οκτώβριο του 2003 (1) και το Ευρωπαϊκό Κοινοβούλιο εξέδωσε ψήφισμα σχετικά με το θέμα στις 11 Ιουλίου 2005 (2). (2) Σύμφωνα με την απόφαση 2011/790/ΕΕ του Συμβουλίου (3), η εθελοντική συμφωνία εταιρικής σχέσης μεταξύ της Ευρωπαϊκής Ένωσης και της Κεντροαφρικανικής Δημοκρατίας σχετικά με την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT) (εφεξής «συμφωνία») υπεγράφη στις 28 Νοεμβρίου 2011, με την επιφύλαξη της σύναψής της. (3) Η συμφωνία αυτή θα πρέπει να συναφθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η εθελοντική συμφωνία εταιρικής σχέσης μεταξύ της Ευρωπαϊκής Ένωσης και της Κεντροαφρικανικής Δημοκρατίας για την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT) (εφεξής «συμφωνία») εγκρίνεται εξ ονόματος της Ένωσης. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί, εξ ονόματος της Ένωσης, στη γνωστοποίηση που προβλέπεται στο άρθρο 30 της συμφωνίας, ώστε να δεσμεύσει την Ένωση. Άρθρο 3 Η Ένωση εκπροσωπείται από αντιπροσώπους της Επιτροπής στο πλαίσιο της κοινής επιτροπής εφαρμογής της συμφωνίας σύμφωνα με το άρθρο 19 της συμφωνίας. Τα κράτη μέλη μπορούν να συμμετέχουν ως μέλη της αντιπροσωπίας της Ένωσης στις συνεδριάσεις της κοινής επιτροπής εφαρμογής της συμφωνίας. Άρθρο 4 Για την τροποποίηση των παραρτημάτων της συμφωνίας, δυνάμει του άρθρου 26 παράγραφος 3 αυτής, η Επιτροπή εξουσιοδοτείται, σύμφωνα με τη διαδικασία που προβλέπεται στο άρθρο 11 παράγραφος 3 του κανονισμού (ΕΚ) αριθ. 2173/2005, της 20ής Δεκεμβρίου 2005, περί δημιουργίας εθελοντικού συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα (4), να εγκρίνει τις τροποποιήσεις αυτές εξ ονόματος της Ένωσης. Άρθρο 5 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 14 Μαΐου 2012.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 117/2012 ΤΗΣ ΕΠΙΤΡΟΠΉΣ της 10ης Φεβρουαρίου 2012 σχετικά με την τροποποίηση του κανονισμού (ΕΚ) αριθ. 1295/2008 περί εισαγωγών λυκίσκου προελεύσεως τρίτων χωρών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 192 παράγραφος 2 και το άρθρο 195 παράγραφος 2, σε συνδυασμό με το άρθρο 4, Εκτιμώντας τα ακόλουθα: (1) Ο κανονισμός (ΕΚ) αριθ. 1295/2008 της Επιτροπής (2) περιλαμβάνει στο παράρτημα I τον κατάλογο των αρμόδιων οργανισμών των τρίτων χωρών για την έκδοση των βεβαιώσεων που συνοδεύουν τα προϊόντα λυκίσκου τα οποία εισάγονται από τις εν λόγω χώρες. Οι εν λόγω βεβαιώσεις αναγνωρίζονται ως ισότιμες με το πιστοποιητικό που αναφέρεται στο άρθρο 117 του κανονισμού (ΕΚ) αριθ. 1234/2007. (2) Οι σχετικές υπηρεσίες των τρίτων χωρών είναι υπεύθυνες για την ενημέρωση των στοιχείων που περιλαμβάνονται στο παράρτημα I του κανονισμού (ΕΚ) αριθ. 1295/2008 και την κοινοποίησή τους στις υπηρεσίες της Επιτροπής, σε πνεύμα στενής συνεργασίας. (3) Η Αυστραλία και η Νέα Ζηλανδία κοινοποίησαν αλλαγές επωνυμίας και/ή διεύθυνσης του οργανισμού που είναι αρμόδιος για την έκδοση των βεβαιώσεων ισοτιμίας. Συνεπώς, ο κατάλογος του παραρτήματος Ι του κανονισμού (ΕΚ) αριθ. 1295/2008 πρέπει να τροποποιηθεί αναλόγως. (4) Ο κανονισμός (ΕΚ) αριθ. 1295/2008 πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 1295/2008 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Φεβρουαρίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΟΔΗΓΊΑ 2011/11/ΕΕ ΤΗΣ ΕΠΙΤΡΟΠΉΣ της 8ης Φεβρουαρίου 2011 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση της ουσίας οξικό (Z,E)-δεκατετραδιεν-9,12-ύλιο ως δραστικής ουσίας στα παραρτήματα I και ΙΑ (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Ο κατάλογος περιλαμβάνει το οξικό (Z,E)-δεκατετραδιεν-9,12-ύλιο. (2) Κατ’ εφαρμογή του κανονισμού (ΕΚ) αριθ. 1451/2007, το οξικό (Z,E)-δεκατετραδιεν-9,12-ύλιο αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 19, απωθητικά και προσελκυστικά, που ορίζεται στο παράρτημα V της ίδιας οδηγίας. (3) Ως κράτος μέλος εισηγητής ορίστηκε η Αυστρία, η οποία, στις 23 Φεβρουαρίου 2009, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (4) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 24 Σεπτεμβρίου 2010, στο πλαίσιο της μόνιμης επιτροπής για τα βιοκτόνα προϊόντα. (5) Από τις διενεργηθείσες αξιολογήσεις συνάγεται ότι τα βιοκτόνα που χρησιμοποιούνται ως ελκυστικές ουσίες και περιέχουν οξικό (Z,E)-δεκατετραδιεν-9,12-ύλιο αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να περιληφθεί το οξικό (Z,E)-δεκατετραδιεν-9,12-ύλιο στο παράρτημα I της εν λόγω οδηγίας. (6) Από τις διενεργηθείσες αξιολογήσεις συνάγεται επίσης ότι τα βιοκτόνα που χρησιμοποιούνται ως ελκυστικές ουσίες και περιέχουν οξικό (Z,E)-δεκατετραδιεν-9,12-ύλιο αναμένεται να εκθέσουν σε μικρό μόνο κίνδυνο τον άνθρωπο, τα ζώα και το περιβάλλον και να ικανοποιούν τις απαιτήσεις του άρθρου 5 της οδηγίας 98/8/ΕΚ, ιδίως όσον αφορά τη χρήση που εξετάζεται και περιγράφεται αναλυτικά στην έκθεση αξιολόγησης δηλαδή σε παγίδες για χρήση σε εσωτερικούς χώρους, οι οποίες περιέχουν κατ’ ανώτατο όριο 2 mg της δραστικής ουσίας. Είναι επομένως σκόπιμο να περιληφθεί το οξικό (Z,E)-δεκατετραδιεν-9,12-ύλιο στο παράρτημα ΙΑ της οδηγίας 98/8/ΕΚ. (7) Δεν αξιολογήθηκαν σε ενωσιακή κλίμακα όλες οι πιθανές χρήσεις. Ενδείκνυται, επομένως, να αξιολογούν τα κράτη μέλη, κατά την έγκριση των προϊόντων, τις εν λόγω χρήσεις ή τα σενάρια έκθεσης, καθώς και τους κινδύνους για τα στοιχεία του περιβάλλοντος και τους πληθυσμούς που δεν έχουν καλυφθεί αντιπροσωπευτικά από την εκτίμηση κινδύνων σε ενωσιακό επίπεδο, και να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των εντοπισμένων κινδύνων ώστε να φθάσουν σε αποδεκτά επίπεδα. (8) Με βάση τις παραδοχές που έγιναν στη διάρκεια της αξιολόγησης, είναι σκόπιμο να απαιτείται η μη χρήση της ουσίας οξικό (Z,E)-δεκατετραδιεν-9,12-ύλιο σε χώρους όπου αποθηκεύονται τρόφιμα ή ζωοτροφές, εκτός εάν η συσκευασία των τροφίμων ή ζωοτροφών είναι κλειστή ή ξανακλεισμένη. Ως εκ τούτου, στην επισήμανση πρέπει να αναφέρεται ότι τα βιοκτόνα που περιέχουν την ουσία οξικό (Z,E)-δεκατετραδιεν-9,12-ύλιο δεν πρέπει να χρησιμοποιούνται σε χώρους όπου διατηρούνται ασυσκεύαστα τρόφιμα ή ζωοτροφές. (9) Είναι σημαντικό οι διατάξεις της παρούσας οδηγίας να εφαρμοστούν ταυτόχρονα σε όλα τα κράτη μέλη, ώστε να διασφαλιστεί η ισότιμη αντιμετώπιση, στην αγορά, των βιοκτόνων που περιέχουν τη δραστική ουσία οξικό (Z,E)-δεκατετραδιεν-9,12-ύλιο και επίσης να διευκολυνθεί, γενικότερα, η εύρυθμη λειτουργία της αγοράς βιοκτόνων. (10) Πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα I της οδηγίας 98/8/ΕΚ, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους, να επωφελούνται πλήρως από τη δεκαετή περίοδο προστασίας των δεδομένων, η οποία, σύμφωνα με το άρθρο 12 παράγραφος 1 στοιχείο γ) σημείο ii) της οδηγίας 98/8/ΕΚ, αρχίζει την ημερομηνία καταχώρισης. (11) Μετά την καταχώριση, τα κράτη μέλη πρέπει να διαθέτουν ένα εύλογο χρονικό περιθώριο για την εφαρμογή του άρθρου 16 παράγραφος 3 της οδηγίας 98/8/ΕΚ. (12) Κατά συνέπεια, πρέπει να τροποποιηθεί αναλόγως η οδηγία 98/8/ΕΚ. (13) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα I και ΙΑ της οδηγίας 98/8/ΕΟΚ τροποποιούνται σύμφωνα με το παράρτημα της παρούσας οδηγίας. Άρθρο 2 Μεταφορά 1. Τα κράτη μέλη θεσπίζουν και δημοσιεύουν, το αργότερο έως τις 31 Ιανουαρίου 2012, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από 1ης Φεβρουαρίου 2013. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 8 Φεβρουαρίου 2011.

Πολιτική για την υγεία

Χημική βιομηχανία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 410/2011 ΤΗΣ ΕΠΙΤΡΟΠΉΣ της 27ης Απριλίου 2011 για τροποποίηση του κανονισμού (ΕΚ) αριθ. 259/2008 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1290/2005 του Συμβουλίου σχετικά με τη δημοσιοποίηση πληροφοριών για τους δικαιούχους κονδυλίων προερχόμενων από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως το άρθρο 42 σημείο 8β, Μετά από διαβούλευση με τον Ευρωπαίο Επόπτη Προστασίας Δεδομένων, Εκτιμώντας τα ακόλουθα: (1) Στην απόφαση που εκδόθηκε για τις συνεκδικασθείσες υποθέσεις C-92/09 και C-93/09 (2) σχετικά με την υποχρέωση δημοσιοποίησης πληροφοριών για τους δικαιούχους κονδυλίων προερχόμενων από τα ευρωπαϊκά γεωργικά ταμεία, το Δικαστήριο της Ευρωπαϊκής Ένωσης αποφάσισε ότι η δημοσιοποίηση των δεδομένων προσωπικού χαρακτήρα για τα φυσικά πρόσωπα, χωρίς να γίνεται διάκριση ανάλογα με τα σχετικά κριτήρια, όπως τις περιόδους κατά τις οποίες έλαβαν τέτοιες ενισχύσεις, τη συχνότητα ή ακόμη το είδος και τη σημασία αυτών, προσκρούει στην αρχή της αναλογικότητας. Επιπλέον το Δικαστήριο κήρυξε ανίσχυρες τις σχετικές διατάξεις. Λαμβάνοντας υπόψη το συμφέρον των φυσικών προσώπων όσον αφορά την προστασία των προσωπικών δεδομένων τους, κρίνεται σκόπιμο να προβλεφθεί, σε μία προσπάθεια εξισορρόπησης των διαφόρων επιδιωκόμενων στόχων με την υποχρέωση δημοσιοποίησης πληροφοριών για τους δικαιούχους κονδυλίων προερχόμενων από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), όπως προβλέπεται από τον κανονισμό (ΕΚ) αριθ. 259/2008 της Επιτροπής (3), ότι η υποχρέωση αυτή δεν αφορά τα φυσικά πρόσωπα. (2) Συνεπώς, για λόγους διαφάνειας, κρίνεται σκόπιμο να τροποποιηθεί επίσημα ο κανονισμός (ΕΚ) αριθ. 259/2008 αναλόγως, εν αναμονή της θέσπισης νέου καθεστώτος από το Ευρωπαϊκό Κοινοβούλιο και το Συμβούλιο στο οποίο θα λαμβάνονται υπόψη οι αντιρρήσεις που διατύπωσε το Δικαστήριο της Ευρωπαϊκής Ένωσης. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 1 του κανονισμού (ΕΚ) αριθ. 259/2008 τροποποιείται ως εξής: 1. η παράγραφος 1 τροποποιείται ως εξής: α) η εισαγωγική φράση αντικαθίσταται από το ακόλουθο κείμενο: «1. Η δημοσιοποίηση που αναφέρεται στο άρθρο 44α του κανονισμού (ΕΚ) αριθ. 1290/2005 περιλαμβάνει τα ακόλουθα στοιχεία για τους δικαιούχους που είναι νομικά πρόσωπα:»· β) το στοιχείο α) απαλείφεται· γ) τα στοιχεία β) και γ) αντικαθίστανται από το ακόλουθο κείμενο: «β) την πλήρη εταιρική επωνυμία όπως έχει καταχωριστεί, στην περίπτωση που οι δικαιούχοι είναι νομικά πρόσωπα με αυτόνομη νομική προσωπικότητα, σύμφωνα με τη νομοθεσία του σχετικού κράτους μέλους· γ) την πλήρη επωνυμία της ένωσης όπως έχει καταχωριστεί ή την επισήμως αναγνωρισμένη επωνυμία, στην περίπτωση που οι δικαιούχοι είναι ενώσεις νομικών προσώπων χωρίς δική τους νομική προσωπικότητα·»· 2. η παράγραφος 2 αντικαθίστανται από το ακόλουθο κείμενο: «2. Για τα νομικά πρόσωπα, τα κράτη μέλη έχουν τη δυνατότητα να δημοσιοποιούν λεπτομερέστερα στοιχεία από εκείνα που προβλέπονται στην παράγραφο 1.». Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Απριλίου 2011.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 28ης Ιουνίου 2010 για την υπογραφή, εξ ονόματος της Ένωσης, της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με την επεξεργασία και τη διαβίβαση δεδομένων χρηματοπιστωτικών μηνυμάτων από την Ευρωπαϊκή Ένωση στις Ηνωμένες Πολιτείες της Αμερικής για σκοπούς του προγράμματος παρακολούθησης της χρηματοδότησης της τρομοκρατίας (2010/411/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 87 παράγραφος 2 στοιχείο α) και 88 παράγραφος 2 σε συνδυασμό με το άρθρο 218 παράγραφος 5, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με την απόφασή του της 11ης Μαΐου 2010, το Συμβούλιο εξουσιοδότησε την Επιτροπή να ανοίξει διαπραγματεύσεις, εξ ονόματος της Ευρωπαϊκής Ένωσης, μεταξύ της Ένωσης και των Ηνωμένων Πολιτειών της Αμερικής με αντικείμενο την παροχή δεδομένων χρηματοπιστωτικών μηνυμάτων στο υπουργείο Οικονομικών των Ηνωμένων Πολιτειών της Αμερικής για την πρόληψη και την καταπολέμηση της τρομοκρατίας και της χρηματοδότησής της. Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με την επεξεργασία και τη διαβίβαση δεδομένων χρηματοπιστωτικών μηνυμάτων από την Ευρωπαϊκή Ένωση στις Ηνωμένες Πολιτείες της Αμερικής για σκοπούς του προγράμματος παρακολούθησης της χρηματοδότησης της τρομοκρατίας («συμφωνία»). (2) Η συμφωνία θα πρέπει να υπογραφεί, υπό την επιφύλαξη της σύναψής της σε μεταγενέστερο στάδιο. (3) Η συμφωνία σέβεται τα θεμελιώδη δικαιώματα και τηρεί τις αρχές που αναγνωρίζονται ειδικότερα από τον Χάρτη των Θεμελιωδών Δικαιωμάτων της Ευρωπαϊκής Ένωσης, μεταξύ άλλων το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7 του Χάρτη, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8 του Χάρτη, και το δικαίωμα σε ουσιαστική προσφυγή και δίκαιη δίκη, που αναγνωρίζεται στο άρθρο 47 του Χάρτη. Η συμφωνία θα πρέπει να εφαρμόζεται σύμφωνα με τα ανωτέρω δικαιώματα και αρχές. (4) Δυνάμει του άρθρου 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο γνωστοποίησε την επιθυμία του να συμμετάσχει στην έκδοση και εφαρμογή της παρούσας απόφασης. (5) Δυνάμει των άρθρων 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, με την επιφύλαξη των δικαιωμάτων της βάσει του πρωτοκόλλου, όσον αφορά την απόφαση για τη σύναψη της συμφωνίας. (6) Δυνάμει των άρθρων 1 και 2 του πρωτοκόλλου αριθ. 22 για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με την επεξεργασία και τη διαβίβαση δεδομένων χρηματοπιστωτικών μηνυμάτων από την Ευρωπαϊκή Ένωση στις Ηνωμένες Πολιτείες της Αμερικής για σκοπούς του προγράμματος παρακολούθησης της χρηματοδότησης της τρομοκρατίας (1) («συμφωνία») εγκρίνεται εξ ονόματος της Ένωσης, υπό την επιφύλαξη της σύναψης της ανωτέρω συμφωνίας. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να προβούν στην υπογραφή της συμφωνίας εξ ονόματος της Ένωσης υπό την επιφύλαξη της σύναψής της. Άρθρο 3 Η παρούσα απόφαση αρχίζει να ισχύει την ημέρα έκδοσής της. Βρυξέλλες, 28 Ιουνίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Δημόσια ασφάλεια


ΑΠΌΦΑΣΗ ΤΟΥ ΣΥΜΒΟΥΛΊΟΥ της 13ης Δεκεμβρίου 2010 σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου σχετικά με ορισμένες πτυχές των αεροπορικών υπηρεσιών (2011/228/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με την απόφαση της 5ης Ιουνίου 2003, το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων υφιστάμενων διμερών συμφωνιών από μία συμφωνία σε επίπεδο Ένωσης. (2) Η Επιτροπή διαπραγματεύθηκε, εξ ονόματος της Ένωσης, με τη Δημοκρατία του Πράσινου Ακρωτηρίου συμφωνία σχετικά με ορισμένες πτυχές των αεροπορικών υπηρεσιών («συμφωνία»), σύμφωνα με τους μηχανισμούς και τις οδηγίες του παραρτήματος της απόφασης του Συμβουλίου της 5ης Ιουνίου 2003. (3) Η συμφωνία θα πρέπει να υπογραφεί και να εφαρμόζεται προσωρινά, με την επιφύλαξη της σύναψής της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται διά της παρούσης, εξ ονόματος της Ευρωπαϊκής Ένωσης, η υπογραφή της συμφωνίας μεταξύ της Ευρωπαϊκής Ένωσης και της Δημοκρατίας του Πράσινου Ακρωτηρίου σχετικά με ορισμένες πτυχές των αεροπορικών υπηρεσιών («συμφωνία»), με την επιφύλαξη της σύναψης της εν λόγω συμφωνίας. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία εξ ονόματος της Ένωσης, με την επιφύλαξη της σύναψής της. Άρθρο 3 Η συμφωνία, ενόσω εκκρεμεί η έναρξη ισχύος της, εφαρμόζεται προσωρινά από την πρώτη ημέρα του πρώτου μηνός που έπεται της ημερομηνίας κατά την οποία τα συμβαλλόμενα μέρη θα έχουν κοινοποιήσει αμοιβαία την ολοκλήρωση των διαδικασιών που είναι αναγκαίες για τον σκοπό αυτόν (1). Άρθρο 4 Ο πρόεδρος του Συμβουλίου εξουσιοδοτείται να προβεί στην κοινοποίηση που προβλέπεται στο άρθρο 8 παράγραφος 2 της συμφωνίας. Άρθρο 5 Η παρούσα απόφαση αρχίζει να ισχύει από την ημέρα της έκδοσής της. Βρυξέλλες, 13 Δεκεμβρίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Φόροι καταναλώσεως

Έμμεση φορολογία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 27ης Ιουνίου 2011 για την τροποποίηση των αποφάσεων 2008/603/ΕΚ, 2008/691/ΕΚ και 2008/751/ΕΚ σχετικά με την παράταση των προσωρινών παρεκκλίσεων από τους κανόνες καταγωγής που προβλέπονται στο παράρτημα II του κανονισμού (ΕΚ) αριθ. 1528/2007 του Συμβουλίου προκειμένου να ληφθεί υπόψη η ιδιαίτερη κατάσταση στον Μαυρίκιο, στις Σεϋχέλλες και στη Μαδαγασκάρη όσον αφορά τον τόνο και τα φιλέτα τόνου [κοινοποιηθείσα υπό τον αριθμό Ε(2011) 4322] (2011/377/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1528/2007 του Συμβουλίου, της 20ής Δεκεμβρίου 2007, περί εφαρμογής στα προϊόντα καταγωγής ορισμένων κρατών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως το άρθρο 36 παράγραφος 4 του παραρτήματος II του εν λόγω κανονισμού, Εκτιμώντας τα ακόλουθα: (1) Στις 17 Ιουλίου 2008, η Επιτροπή εξέδωσε την απόφαση 2008/603/ΕΚ (2) με την οποία χορηγήθηκε προσωρινή παρέκκλιση από τους κανόνες καταγωγής που προβλέπονται στο παράρτημα II του κανονισμού (ΕΚ) αριθ. 1528/2007 προκειμένου να ληφθεί υπόψη η ιδιαίτερη κατάσταση στον Μαυρίκιο όσον αφορά τις κονσέρβες τόνου και τα φιλέτα τόνου. Με τις αποφάσεις της Επιτροπής 2009/471/ΕΚ (3) και 2010/560/ΕΕ (4) παρατάθηκε η προσωρινή παρέκκλιση. Στις 27 Δεκεμβρίου 2010 ο Μαυρίκιος ζήτησε, σύμφωνα με το άρθρο 36 του παραρτήματος II του κανονισμού (ΕΚ) αριθ. 1528/2007, νέα παρέκκλιση από τους κανόνες καταγωγής που ορίζονται στο εν λόγω παράρτημα. Σύμφωνα με τις πληροφορίες που διαβίβασε ο Μαυρίκιος, οι ποσότητες των αλιευμάτων ωμού τόνου παραμένουν ασυνήθιστα χαμηλές ακόμη και σε σύγκριση με τις κανονικές εποχικές διακυμάνσεις. Δεδομένου ότι η μη φυσιολογική κατάσταση από το 2008 παραμένει αμετάβλητη και λόγω του προβλήματος της πειρατείας στον Ινδικό Ωκεανό, πρέπει να χορηγηθεί νέα παρέκκλιση με ισχύ από την 1η Ιανουαρίου 2011. (2) Στις 14 Αυγούστου 2008 η Επιτροπή εξέδωσε την απόφαση 2008/691/ΕΚ (5) με την οποία χορηγήθηκε προσωρινή παρέκκλιση από τους κανόνες καταγωγής που προβλέπονται στο παράρτημα II του κανονισμού (ΕΚ) αριθ. 1528/2007 προκειμένου να ληφθεί υπόψη η ιδιαίτερη κατάσταση στις Σεϋχέλλες όσον αφορά τις κονσέρβες τόνου. Με τις αποφάσεις 2009/471/ΕΚ και 2010/560/ΕΕ παρατάθηκε η προσωρινή παρέκκλιση. Στις 8 Νοεμβρίου 2010 οι Σεϋχέλλες ζήτησαν, σύμφωνα με το άρθρο 36 του παραρτήματος II του κανονισμού (ΕΚ) αριθ. 1528/2007, νέα παρέκκλιση από τους κανόνες καταγωγής που ορίζονται στο εν λόγω παράρτημα, για 4 000 τόνους κονσερβών τόνου. Για πρώτη φορά, οι Σεϋχέλλες ζήτησαν παρέκκλιση από τους κανόνες καταγωγής για τα φιλέτα τόνου. Το αίτημα αυτό αφορούσε ποσότητα 1 000 τόνων. Σύμφωνα με τις πληροφορίες που υπέβαλαν οι Σεϋχέλλες, οι ποσότητες των αλιευμάτων ωμού τόνου παραμένουν πολύ χαμηλές ακόμη και σε σύγκριση με τις συνήθεις εποχικές διακυμάνσεις. Επιπλέον, η απειλή της πειρατείας έχει ως αποτέλεσμα τη μείωση του αριθμού των ημερών αλιείας σε προσοδοφόρες αλλά υψηλού κινδύνου περιοχές. Δεδομένου ότι η μη φυσιολογική κατάσταση παραμένει αμετάβλητη από το 2008, θα πρέπει να χορηγηθεί νέα παρέκκλιση με ισχύ από την 1η Ιανουαρίου 2011. (3) Στις 18 Σεπτεμβρίου 2008 εκδόθηκε η απόφαση 2008/751/ΕΚ της Επιτροπής (6) με την οποία χορηγήθηκε προσωρινή παρέκκλιση από τους κανόνες καταγωγής που προβλέπονται στο παράρτημα II του κανονισμού (ΕΚ) αριθ. 1528/2007 προκειμένου να ληφθεί υπόψη η ιδιαίτερη κατάσταση στη Μαδαγασκάρη όσον αφορά τις κονσέρβες τόνου και τα φιλέτα τόνου. Με τις αποφάσεις 2009/471/ΕΚ και 2010/560/ΕΕ παρατάθηκε η προσωρινή παρέκκλιση. Στις 11 Ιανουαρίου 2011, η Μαδαγασκάρη ζήτησε, σύμφωνα με το άρθρο 36 του παραρτήματος II του κανονισμού (ΕΚ) αριθ. 1528/2007, νέα παρέκκλιση από τους κανόνες καταγωγής που ορίζονται στο εν λόγω παράρτημα. Στις 28 Ιανουαρίου 2011 η Μαδαγασκάρη διαβίβασε πρόσθετες πληροφορίες. Σύμφωνα με τις πληροφορίες αυτές, η προμήθεια ωμού τόνου καταγωγής παραμένει δύσκολη λόγω του προβλήματος της πειρατείας στον Ινδικό Ωκεανό. Δεδομένου ότι η μη φυσιολογική κατάσταση παραμένει αμετάβλητη από το 2008, θα πρέπει να χορηγηθεί νέα παρέκκλιση με ισχύ από την 1η Ιανουαρίου 2011. (4) Οι αποφάσεις 2008/603/ΕΚ, 2008/691/ΕΚ και 2008/751/ΕΚ ίσχυαν μέχρι την 31η Δεκεμβρίου 2010, διότι η ενδιάμεση συμφωνία οικονομικής εταιρικής σχέσης μεταξύ, αφενός, των χωρών της Ανατολικής και Μεσημβρινής Αφρικής και, αφετέρου, της Ευρωπαϊκής Κοινότητας και των κρατών μελών της (ενδιάμεση συμφωνία εταιρικής σχέσης ΑΜΑ-ΕΕ), δεν τέθηκε σε ισχύ ή δεν εφαρμόστηκε προσωρινά πριν από την εν λόγω ημερομηνία. (5) Σύμφωνα με το άρθρο 4 παράγραφος 2 του κανονισμού (ΕΚ) αριθ. 1528/2007, οι κανόνες καταγωγής που ορίζονται στο παράρτημα II του εν λόγω κανονισμού και οι παρεκκλίσεις τους αντικαθίστανται από τους κανόνες της ενδιάμεσης συμφωνίας εταιρικής σχέσης ΑΜΑ-ΕΕ η οποία προβλέπεται να τεθεί σε ισχύ ή να εφαρμοστεί προσωρινά το 2011. Εφόσον πρόκειται να χορηγηθεί ακόμη παρέκκλιση το 2011, η συνολική κατάσταση, συμπεριλαμβανομένης της κατάστασης όσον αφορά την επικύρωση της ενδιάμεσης συμφωνίας εταιρικής σχέσης ΑΜΑ-ΕΕ, θα επανεξεταστεί το 2012. (6) Είναι απαραίτητο να εξασφαλισθεί η συνέχεια των εισαγωγών από τις χώρες ΑΚΕ στην Ένωση, καθώς και η ομαλή μετάβαση στην ενδιάμεση συμφωνία οικονομικής εταιρικής σχέσης ΑΜΑ-ΕΕ. Οι αποφάσεις 2008/603/ΕΚ, 2008/691/ΕΚ και 2008/751/ΕΚ θα πρέπει, ως εκ τούτου, να παραταθούν από την 1η Ιανουαρίου 2011 έως τις 31 Δεκεμβρίου 2011. (7) Ο Μαυρίκιος, οι Σεϋχέλλες και η Μαδαγασκάρη θα τύχουν αυτόματης παρέκκλισης από τους κανόνες καταγωγής για τον τόνο της κλάσης ΕΣ 1604 σύμφωνα με τις σχετικές διατάξεις του πρωτοκόλλου καταγωγής το οποίο επισυνάπτεται στην ενδιάμεση συμφωνία εταιρικής σχέσης ΑΜΑ-ΕΕ που έχουν υπογράψει, όταν η εν λόγω συμφωνία τεθεί σε ισχύ ή εφαρμοσθεί προσωρινά. Δεν θα ήταν σκόπιμο να χορηγηθούν παρεκκλίσεις από την παρούσα απόφαση σύμφωνα με το άρθρο 36 του παραρτήματος II του κανονισμού (ΕΚ) αριθ. 1528/2007, οι οποίες θα υπερέβαιναν τις ετήσιες ποσοστώσεις που χορηγούνται για την περιοχή ΑΜΑ δυνάμει της ενδιάμεσης συμφωνίας εταιρικής σχέσης ΑΜΑ-ΕΕ. Συνεπώς, οι χώρες της ΑΜΑ που υπέγραψαν τη συμφωνία αυτή έχουν υπογράψει μια μονομερή πολιτική διακήρυξη σχετικά με τις παρεκκλίσεις που χορηγούνται για τον τόνο όσον αφορά το 2011 με την οποία οι εν λόγω χώρες παραιτούνται από τη συνολική ετήσια ποσόστωση που προβλέπει η αυτόματη παρέκκλιση για το 2011 στην περίπτωση που είτε εφαρμοσθεί προσωρινά η συμφωνία είτε τεθεί σε ισχύ κατά τη διάρκεια αυτού του έτους. Κατά συνέπεια, οι ποσοστώσεις για το 2011 πρέπει να καθοριστούν σε 3 000 τόνους κονσέρβες τόνου και 600 τόνους φιλέτα τόνου για τον Μαυρίκιο, σε 3 000 τόνους κονσέρβες τόνου και 600 τόνους φιλέτα τόνου για τις Σεϋχέλλες και σε 2 000 τόνους κονσέρβες τόνου και 500 τόνους φιλέτα τόνου για τη Μαδαγασκάρη. (8) Οι αποφάσεις 2008/603/ΕΚ, 2008/691/ΕΚ και 2008/751/ΕΚ θα πρέπει, ως εκ τούτου, να τροποποιηθούν αναλόγως. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2008/603/ΕΚ τροποποιείται ως εξής: 1) Το άρθρο 2 αντικαθίσταται από το ακόλουθο κείμενο: «Άρθρο 2 Η παρέκκλιση που προβλέπεται στο άρθρο 1 ισχύει για τα προϊόντα και τις ποσότητες που παρατίθενται στο παράρτημα και έχουν δηλωθεί ότι τίθενται σε ελεύθερη κυκλοφορία στην Κοινότητα από τον Μαυρίκιο κατά τις περιόδους από την 1η Ιανουαρίου 2008 έως τις 31 Δεκεμβρίου 2008, από την 1η Ιανουαρίου 2009 έως τις 31 Δεκεμβρίου 2009, από την 1η Ιανουαρίου 2010 έως τις 31 Δεκεμβρίου 2010 και από την 1η Ιανουαρίου 2011 έως τις 31 Δεκεμβρίου 2011.» 2) Στο άρθρο 6, το δεύτερο εδάφιο αντικαθίσταται από το ακόλουθο κείμενο: «Η απόφαση εφαρμόζεται έως τις 31 Δεκεμβρίου 2011.» 3) Το παράρτημα αντικαθίσταται από το κείμενο που παρατίθεται στο παράρτημα I της παρούσας απόφασης. Άρθρο 2 Η απόφαση 2008/691/ΕΚ τροποποιείται ως εξής: 1) Το άρθρο 2 αντικαθίσταται από το ακόλουθο κείμενο: «Άρθρο 2 Η παρέκκλιση που προβλέπεται στο άρθρο 1 ισχύει για τα προϊόντα και τις ποσότητες που παρατίθενται στο παράρτημα και έχουν δηλωθεί ότι τίθενται σε ελεύθερη κυκλοφορία στην Κοινότητα από τις Σεϋχέλλες κατά τις περιόδους από την 1η Ιανουαρίου 2008 έως τις 31 Δεκεμβρίου 2008, από την 1η Ιανουαρίου 2009 έως τις 31 Δεκεμβρίου 2009, από την 1η Ιανουαρίου 2010 έως τις 31 Δεκεμβρίου 2010 και από την 1η Ιανουαρίου 2011 έως τις 31 Δεκεμβρίου 2011.» 2) Στο άρθρο 6, το δεύτερο εδάφιο αντικαθίσταται από το ακόλουθο κείμενο: «Η απόφαση εφαρμόζεται έως τις 31 Δεκεμβρίου 2011.» 3) Το παράρτημα αντικαθίσταται από το κείμενο που παρατίθεται στο παράρτημα II της παρούσας απόφασης. Άρθρο 3 Η απόφαση 2008/751/ΕΚ τροποποιείται ως εξής: 1) Το άρθρο 2 αντικαθίσταται από το ακόλουθο κείμενο: «Άρθρο 2 Η παρέκκλιση που προβλέπεται στο άρθρο 1 ισχύει για τα προϊόντα και τις ποσότητες που αναγράφονται στο παράρτημα και έχουν δηλωθεί ότι τίθενται σε ελεύθερη κυκλοφορία στην Κοινότητα από τη Μαδαγασκάρη κατά τις περιόδους από την 1η Ιανουαρίου 2008 έως τις 31 Δεκεμβρίου 2008, από την 1η Ιανουαρίου 2009 έως τις 31 Δεκεμβρίου 2009, από την 1η Ιανουαρίου 2010 έως τις 31 Δεκεμβρίου 2010 και από την 1η Ιανουαρίου 2011 έως τις 31 Δεκεμβρίου 2011.» 2) Στο άρθρο 6, το δεύτερο εδάφιο αντικαθίσταται από το ακόλουθο κείμενο: «Η απόφαση εφαρμόζεται έως τις 31 Δεκεμβρίου 2011.» 3) Το παράρτημα αντικαθίσταται από το κείμενο που παρατίθεται στο παράρτημα III της παρούσας απόφασης. Άρθρο 4 Η παρούσα απόφαση εφαρμόζεται από την 1η Ιανουαρίου 2011. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 27 Ιουνίου 2011.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 331/2011 ΤΗΣ ΕΠΙΤΡΟΠΉΣ της 6ης Απριλίου 2011 για τροποποίηση του κανονισμού (ΕΚ) αριθ. 1120/2009 όσον αφορά τη χρήση γης για την παραγωγή κάνναβης στο πλαίσιο της εφαρμογής του καθεστώτος ενιαίας ενίσχυσης που προβλέπεται στον κανονισμό (ΕΚ) αριθ. 73/2009 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 39 παράγραφος 2, Εκτιμώντας τα ακόλουθα: (1) Το άρθρο 39 παράγραφος 1 του κανονισμού (ΕΚ) αριθ. 73/2009 προβλέπει ότι εκτάσεις που χρησιμοποιούνται για την παραγωγή κάνναβης είναι επιλέξιμες για άμεσες ενισχύσεις μόνον εάν η περιεκτικότητα των χρησιμοποιούμενων ποικιλιών σε τετραϋδροκανναβινόλη δεν υπερβαίνει το 0,2 %. (2) Το άρθρο 124 παράγραφος 3 του κανονισμού (ΕΚ) αριθ. 73/2009 προβλέπει ότι το άρθρο 39 του εν λόγω κανονισμού εφαρμόζεται στις εκτάσεις που υπάγονται στο καθεστώς ενιαίας στρεμματικής ενίσχυσης. (3) Το άρθρο 10 του κανονισμού (ΕΚ) αριθ. 1120/2009 της Επιτροπής, της 29ης Οκτωβρίου 2009, για τη θέσπιση λεπτομερών κανόνων εφαρμογής του καθεστώτος ενιαίας ενίσχυσης που προβλέπεται στον τίτλο III του κανονισμού (ΕΚ) αριθ. 73/2009 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς (2) προβλέπει ότι η καταβολή των δικαιωμάτων για εκτάσεις που καλλιεργούνται με κάνναβη προϋποθέτει τη χρήση σπόρων προς σπορά των ποικιλιών που περιλαμβάνονται στον «κοινό κατάλογο ποικιλιών καλλιεργούμενων φυτικών ειδών», με εξαίρεση τις ποικιλίες Finola και Tiborszállási και προβλέπει την πιστοποίηση τους. (4) H Φινλανδία και η Ουγγαρία κοινοποίησαν στοιχεία στην Επιτροπή για την περιεκτικότητα σε τετραϋδροκανναβινόλη της ποικιλίας Finola που καλλιεργείται στη Φινλανδία και της ποικιλίας Tiborszállási που καλλιεργείται στην Ουγγαρία, από τα οποία προκύπτει ότι η εν λόγω περιεκτικότητα τα προηγούμενα έτη ήταν κάτω από 0,2 %. (5) Με βάση τις πληροφορίες αυτές, η Επιτροπή θεωρεί ότι η εν λόγω ποικιλίες κάνναβης θα πρέπει να είναι επιλέξιμες στα σχετικά κράτη μέλη, αντίστοιχα. (6) Ως εκ τούτου, ο κανονισμός (ΕΚ) αριθ. 1120/2009 θα πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 10 του κανονισμού (ΕΚ) αριθ. 1120/2009 τροποποιείται ως εξής: «Άρθρο 10 Παραγωγή κάνναβης Για τους σκοπούς του άρθρου 39 του κανονισμού (ΕΚ) αριθ. 73/2009, η καταβολή των δικαιωμάτων για εκτάσεις που καλλιεργούνται με κάνναβη προϋποθέτει τη χρήση σπόρων προς σπορά των ποικιλιών που περιλαμβάνονται στον “κοινό κατάλογο ποικιλιών καλλιεργούμενων φυτικών ειδών” στις 15 Μαρτίου του έτους για το οποίο χορηγείται η ενίσχυση και δημοσιεύονται σύμφωνα με το άρθρο 17 της οδηγίας 2002/53/ΕΚ του Συμβουλίου (3). Ωστόσο, οι εκτάσεις με την ποικιλία Finola είναι επιλέξιμες μόνο στη Φινλανδία και οι εκτάσεις με την ποικιλία Tiborszállási είναι επιλέξιμες μόνο στην Ουγγαρία. Οι σπόροι προς σπορά πιστοποιούνται σύμφωνα με την οδηγία 2002/57/ΕΚ του Συμβουλίου (4). Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Απριλίου 2011.

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ